title: 2018 m. kovo 21 d. Komisijos sprendimas (ES) 2018/517 dėl pasiūlytos piliečių iniciatyvos „Bičiuliai britai, likite su mumis Europos Sąjungoje“ (pranešta dokumentu Nr. C(2018) 1730)

text:
28.3.2018

               LT

               Europos Sąjungos oficialusis leidinys

               L 84/25

         KOMISIJOS SPRENDIMAS (ES) 2018/517
   2018 m. kovo 21 d.
   dėl pasiūlytos piliečių iniciatyvos „Bičiuliai britai, likite su mumis Europos Sąjungoje“

         (pranešta dokumentu Nr. C(2018) 1730)

   (Tekstas autentiškas tik anglų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
   kadangi:

               (1)

               pasiūlytos iniciatyvos „Bičiuliai britai, likite su mumis Europos Sąjungoje“ dalykas aprašytas taip: „2016 m. įvykęs „Brexit“ buvo ne įpareigojamasis plebiscitas, o tik viešas referendumas, kuriuo britų parlamentas siekė sužinoti britų nuomonę tuo momentu.“;

               (2)

               pagrindiniai pasiūlytos iniciatyvos tikslai: „Mūsų tikslas bus sukurti platformą, kurį suteiktų visiems ES piliečiams galimybę dalyvauti šioje iniciatyvoje ir pasiekti daugumą Didžiosios Britanijos piliečių (įskaitant ES gyvenančius Didžiosios Britanijos piliečius, iš kurių buvo atimta teisė balsuoti pirminiame referendume), kad visi Didžiosios Britanijos piliečiai turėtų galimybę išreikšti savo nuomonę.“;

               (3)

               Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje, inter alia, nustatyta, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;

               (4)

               todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga būtų prieinamesnė;

               (5)

               valstybių narių teisė išstoti iš Europos Sąjungos yra įtvirtinta ES sutarties 50 straipsnio 1 dalyje – joje nustatyta, kad bet kuri valstybė narė pagal savo konstitucines nuostatas gali nuspręsti išstoti iš Sąjungos;

               (6)

               nors Europos Komisija apgailestauja, kad Jungtinė Karalystė nusprendė išstoti iš Europos Sąjungos, kaip nurodyta 2016 m. birželio 24 d. bendrame Europos Komisijos Pirmininko Jeano-Claude'o Junckerio, Europos Parlamento Pirmininko Martino Schulzo, Europos Vadovų Tarybos Pirmininko Donaldo Tusko ir Europos Sąjungos Tarybai pirmininkavusios valstybės narės Ministro Pirmininko Marko Rutte pareiškime (2), Sutartyse nėra teisinio pagrindo, kuriuo remiantis būtų galima priimti teisės aktą, susijusį su kurios nors valstybės narės sprendimo pagal ES sutarties 50 straipsnį pranešti apie savo ketinimą išstoti iš Sąjungos priėmimo procesu;

               (7)

               todėl pasiūlyta piliečių iniciatyva „Bičiuliai britai, likite su mumis Europos Sąjungoje“ akivaizdžiai nepatenka į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis, kaip nurodyta reglamento 4 straipsnio 2 dalies b punkte, taikomame kartu su to reglamento 2 straipsnio 1 punktu,

         PRIĖMĖ ŠĮ SPRENDIMĄ:
   1 straipsnis
   Atsisakoma registruoti pasiūlytą iniciatyvą „Bičiuliai britai, likite su mumis Europos Sąjungoje“.
   2 straipsnis
   Šis sprendimas skirtas pasiūlytos piliečių iniciatyvos „Bičiuliai britai, likite su mumis Europos Sąjungoje“ organizatoriams (piliečių komiteto nariams), kuriems, kaip kontaktiniai asmenys, atstovauja [pasikonsultavus su organizatoriais asmens duomenys ištrinti].

      Priimta Briuselyje 2018 m. kovo 21 d.

            Komisijos vardu

         Frans TIMMERMANS

            Pirmasis pirmininko pavaduotojas

      (1)  OL L 65, 2011 3 11, p. 1.

      (2)  http://europa.eu/rapid/press-release_STATEMENT-16-2329_lt.htm.


title: 2018 m. kovo 27 d. Politinio ir saugumo komiteto sprendimas (BUSP) 2018/522 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo, kuriuo panaikinamas Sprendimas (BUSP) 2017/1356 (ATALANTA/1/2018)

text:
3.4.2018

               LT

               Europos Sąjungos oficialusis leidinys

               L 87/14

         POLITINIO IR SAUGUMO KOMITETO SPRENDIMAS (BUSP) 2018/522
   2018 m. kovo 27 d.
   dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo, kuriuo panaikinamas Sprendimas (BUSP) 2017/1356 (ATALANTA/1/2018)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnį,
   atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (1), ypač į jų 6 straipsnį,
   kadangi:

               (1)

               pagal Bendrųjų veiksmų 2008/851/BUSP 6 straipsnio 1 dalį Taryba įgaliojo Politinį ir saugumo komitetą (toliau – PSK) priimti atitinkamus sprendimus dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo, ES pajėgų vado (toliau – ES pajėgų vadas) skyrimo;

               (2)

               2017 m. liepos 18 d. PSK priėmė Sprendimą (BUSP) 2017/1356 (2), kuriuo ES pajėgų vadu paskirtas kontradmirolas Fabio GREGORI;

               (3)

               ES operacijos vadas rekomendavo nuo 2018 m. balandžio 5 d. naujuoju ES pajėgų vadu vietoj kontradmirolo Fabio GREGORI paskirti kontradmirolą Simone MALVAGNA;

               (4)

               2018 m. kovo 5 d. ES karinis komitetas pritarė tai rekomendacijai;

               (5)

               todėl Sprendimas (BUSP) 2017/1356 turėtų būti panaikintas;

               (6)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus,

         PRIĖMĖ ŠĮ SPRENDIMĄ:
   1 straipsnis
   Kontradmirolas Simone MALVAGNA skiriamas Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vadu nuo 2018 m. balandžio 5 d.
   2 straipsnis
   Sprendimas (BUSP) 2017/1356 panaikinamas.
   3 straipsnis
   Šis sprendimas įsigalioja 2018 m. balandžio 5 d.

      Priimta Briuselyje 2018 m. kovo 27 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 301, 2008 11 12, p. 33.

      (2)  2017 m. liepos 18 d. Politinio ir saugumo komiteto sprendimas (BUSP) 2017/1356 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo, kuriuo panaikinamas Sprendimas (BUSP) 2017/321 (ATALANTA/2/2017) (OL L 190, 2017 7 21, p. 12).


title: 2018 m. balandžio 26 d. Tarybos sprendimas (BUSP) 2018/654, kuriuo iš dalies keičiamas Sprendimas (BUSP) 2017/1869 dėl Europos Sąjungos patariamosios misijos saugumo sektoriaus reformai Irake remti (EUAM Iraq)

text:
27.4.2018

               LT

               Europos Sąjungos oficialusis leidinys

               L 108/28

         TARYBOS SPRENDIMAS (BUSP) 2018/654
   2018 m. balandžio 26 d.
   kuriuo iš dalies keičiamas Sprendimas (BUSP) 2017/1869 dėl Europos Sąjungos patariamosios misijos saugumo sektoriaus reformai Irake remti (EUAM Iraq)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2017 m. spalio 16 d. Taryba priėmė Sprendimą (BUSP) 2017/1869 (1) dėl Europos Sąjungos patariamosios misijos saugumo sektoriaus reformai Irake remti (EUAM Iraq);

               (2)

               kad būtų galima padengti misijos saugumo paslaugų poreikius iki jos dabartinių įgaliojimų laikotarpio pabaigos, orientacinė finansavimo suma turėtų būti peržiūrėta, o Sprendimas (BUSP) 2017/1869 atitinkamai iš dalies pakeistas;

               (3)

                  EUAM Iraq yra vykdoma tokiomis aplinkybėmis, kurios gali pablogėti ir kurios galėtų trukdyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Sprendimo (BUSP) 2017/1869 dalinis pakeitimas
   Sprendimo (BUSP) 2017/1869 14 straipsnio 1 dalis pakeičiama taip:

      „1.   Orientacinė finansavimo suma, skirta su EUAM Iraq susijusioms išlaidoms laikotarpiu nuo 2017 m. spalio 16 d. iki 2018 m. spalio 17 d. padengti, yra 17 300 000 EUR. Sprendimą dėl visų vėlesnių laikotarpių orientacinės finansavimo sumos priima Taryba.“.

   2 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2018 m. balandžio 26 d.

            Tarybos vardu

            Pirmininkė

         E. ZAHARIEVA

      (1)  2017 m. spalio 16 d. Tarybos sprendimas (BUSP) 2017/1869 dėl Europos Sąjungos patariamosios misijos saugumo sektoriaus reformai Irake remti (EUAM Iraq) (OL L 266, 2017 10 17, p. 12).


title: 2016 m. gruodžio 15 d. Komisijos sprendimas (ES) 2018/672 dėl ilgalaikės nacionalinės pagalbos žemės ūkiui Suomijos šiauriniuose regionuose schemos (pranešta dokumentu Nr. C(2016) 8419)

text:
3.5.2018

               LT

               Europos Sąjungos oficialusis leidinys

               L 113/10

         KOMISIJOS SPRENDIMAS (ES) 2018/672
   2016 m. gruodžio 15 d.
   dėl ilgalaikės nacionalinės pagalbos žemės ūkiui Suomijos šiauriniuose regionuose schemos

         (pranešta dokumentu Nr. C(2016) 8419)

   (Tekstas autentiškas tik suomių ir švedų kalbomis)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Austrijos, Suomijos ir Švedijos stojimo į Europos Sąjungą aktą, ypač į jo 142 straipsnį,
   kadangi:

               (1)

               Sprendimu 95/196/EB (1) Komisija patvirtino ilgalaikės nacionalinės pagalbos žemės ūkiui Suomijos šiauriniuose regionuose schemą (toliau – Šiaurės šalių pagalbos schema), apie kurią Suomija pranešė pagal Stojimo akto 143 straipsnį, siekdama, kad ji būtų patvirtinta pagal Stojimo akto 142 straipsnį. Sprendimas 95/196/EB pakeistas 2009 m. balandžio 30 d. Komisijos sprendimu C(2009) 3067 (2). Tas sprendimas paskutinį kartą buvo iš dalies pakeistas 2015 m. balandžio 30 d. Komisijos sprendimu C(2015) 2790;

               (2)

               2015 m. spalio 12 d. raštu Suomija pasiūlė Komisijai iš dalies pakeisti Sprendimą C(2009) 3067 siekiant supaprastinti schemos administravimą bei atsižvelgti į bendros žemės ūkio politikos pokyčius ir į ekonominius pokyčius Suomijos šiaurinių regionų žemės ūkio sektoriuje. 2016 m. birželio 8 d. raštu Suomija iš dalies pakeitė pasiūlymą ir atsiuntė papildomos informacijos apie žemės ūkio produktų gamybą jos šiauriniuose regionuose;

               (3)

               atsižvelgiant į susijusius Sprendimo C(2009) 3067 pakeitimus ir anksčiau padarytų pakeitimų skaičių, tą sprendimą tikslinga pakeisti nauju sprendimu;

               (4)

               Stojimo akto 142 straipsnyje nurodyta ilgalaikė nacionalinė pagalba skirta užtikrinti, kad Komisijos nustatytuose šiauriniuose regionuose būtų išsaugota žemės ūkio veikla;

               (5)

               atsižvelgiant į Stojimo akto 142 straipsnio 1 ir 2 dalyse nurodytus veiksnius, nacionalinė pagalba pagal tą straipsnį turėtų apsiriboti regionais, esančiais šiauriau 62-osios lygiagretės arba greta jos, kuriuos veikia panašios klimato sąlygos, dėl kurių itin sudėtinga vykdyti žemės ūkio veiklą. Susijusiu administraciniu vienetu turėtų būti laikoma savivaldybė (kunta), įskaitant tokiose vietovėse savivaldybių supama skitas savivaldybes, net jei jos neatitinka tų pačių reikalavimų;

               (6)

               kad schemą būtų lengviau administruoti ir derinti su parama, teikiama pagal Europos Parlamento ir Tarybos reglamentus (ES) Nr. 1305/2013 (3) ir (ES) Nr. 1307/2013 (4) bei nacionalinės pagalbos schemas, tikslinga į vietoves, kurioms teikiama pagalba pagal šį sprendimą, įtraukti savivaldybes, priklausančias vietovei, kurios ribos 2014–2020 m. žemyninės Suomijos kaimo plėtros programoje nustatytos pagal Reglamento (ES) Nr. 1305/2013 32 straipsnio 2 dalį;

               (7)

               ataskaitinis laikotarpis, kuriuo, remiantis turima nacionaline statistika, numatomas įvertinti žemės ūkio gamybos vystymasis ir bendros pagalbos dydis, turėtų likti tas pats, kaip nurodyta Sprendime C(2009) 3067, ir žemės ūkio produktų gamybos atveju apimti 1991, 1992 ir 1993 m.;

               (8)

               pagal Stojimo akto 142 straipsnį bendros teikiamos pagalbos sumos turėtų pakakti žemės ūkio veiklai išsaugoti šiauriniuose Suomijos regionuose, tačiau bendra teikiama pagalba negali viršyti bendro pagalbos dydžio, nustatyto ataskaitiniam laikotarpiui iki stojimo. Todėl, nustatant didžiausią leistiną pagalbos dydį pagal tą straipsnį, būtina atsižvelgti į pagalbą pajamoms pagal bendrą žemės ūkio politiką. Remiantis 2016 m. duomenimis, didžiausia nustatoma metinė pagalbos suma turėtų būti 563,9 mln. EUR, apskaičiuota kaip vidurkis 5 metų laikotarpiui nuo 2017 m. sausio 1 d. iki 2021 m. gruodžio 31 d.;

               (9)

               siekiant supaprastinti Šiaurės šalių pagalbos schemą ir suteikti Suomijai galimybę lanksčiau nukreipti pagalbą įvairiems gamybos sektoriams, taip pat užtikrinti subalansuotą pagalbos paskirstymą sektoriams, didžiausia vidutinė metinė bendros pagalbos suma turėtų būti paskirstyta gyvulininkystės, augalininkystės ir kitoms Šiaurės šalių pagalbos kategorijoms. Karvių pieno gamybos atveju reikėtų nustatyti atskirą didžiausią vidutinę metinės pagalbos sumą, kurios pakanka gamybai šiauriniuose Suomijos regionuose išlaikyti;

               (10)

               pagalba turėtų būti suteikiama kasmet remiantis gamybos veiksniais (tokiais kaip sutartiniai ūkiniai gyvūnai ir hektarų skaičius) neviršijant šiame sprendime nustatytų bendrų ribų;

               (11)

               pagalba už šiaurinius elnius turėtų būti suteikiama už gyvūno vienetą ir apsiriboti tradiciniu šiaurinių elnių skaičiumi šiauriniuose Suomijos regionuose. Miško uogų ir grybų sandėliavimo atveju turėtų būti leidžiama išmokėti pagalbą už produkto kg, o pieno ir mėsos gabenimo ir būtiniausių paslaugų, susijusių su gyvulininkyste, atveju – pagal patirtas išlaidas, atskaičiavus visas kitas su tomis išlaidomis susijusias viešojo sektoriaus išmokas;

               (12)

               siekiant skatinti veiksmingą pieno gamybą, pagalbą už karvių pieną turėtų būti leidžiama išmokėti už pieno kg;

               (13)

               Suomijos ūkių pajamų duomenys rodo, kad ūkių pajamos šiauriniuose regionuose kasmet labai svyruoja, ypač nuo 2008 m. Siekiant greitai reaguoti į žemės ūkio produkcijos kainų svyravimus ir išsaugoti žemės ūkio veiklą šiauriniuose Suomijos regionuose, tikslinga leisti Suomijai kiekvienais kalendoriniais metais nustatyti kiekvienam tam tikros pagalbos kategorijos sektoriui ir kiekvienam gamybos vienetui teikiamos pagalbos sumą;

               (14)

               dėl to Suomija turėtų diferencijuoti pagalbą savo šiauriniuose regionuose ir nustatyti metines pagalbos sumas atsižvelgdama į nepalankių gamtos sąlygų sunkumą ir kitus objektyvius, skaidrius ir pagrįstus kriterijus, susijusius su Stojimo akto 142 straipsnio 3 dalies trečioje pastraipoje išdėstytais tikslais, kurie yra: išsaugoti tradicinę pirminę gamybą ir perdirbimą, visų pirma tinkamą plėtoti atitinkamų regionų klimato sąlygomis, gerinti žemės ūkio produktų gamybos, pardavimo ir perdirbimo struktūras, lengvinti tokių produktų realizavimą ir užtikrinti aplinkos apsaugą ir kraštovaizdžio išsaugojimą;

               (15)

               kad išmokos per kalendorinius metus būtų reguliarios, Suomijai turėtų būti leidžiama išmokėti pagalbą už konkrečius metus išmokant pradiniais kelių gamybos veiksnių ir gamybos vienetų skaičiavimais pagrįstą avansą ir išmokėti pieno gamybos pagalbą mėnesinėmis dalimis, apskaičiuotomis remiantis faktine gamyba;

               (16)

               reikėtų vengti kompensacijos gamintojams permokų: nepagrįstai išmokėtos išmokos turėtų būti susigrąžinamos iki kitų metų birželio 1 d.;

               (17)

               kaip numatyta Stojimo akto 142 straipsnio 2 dalyje, pagal šį sprendimą suteikta pagalba neturėtų didinti bendros gamybos, palyginti su tradiciniu gamybos lygiu toje vietovėje, kuriai taikoma Šiaurės šalių pagalbos schema;

               (18)

               būtina nustatyti kiekvienos pagalbos kategorijos didžiausią metinį reikalavimus atitinkančių gamybos veiksnių skaičių, įskaitant atskirą didžiausią sumą už pieninių karvių skaičių, kuri turi būti tokia pat, kaip ataskaitiniais laikotarpiais, arba mažesnė;

               (19)

               apskaičiuojant pieninių karvių skaičių, reikėtų atsižvelgti į gamybos kiekio pokyčius pagal konkretų gamybos veiksnį nuo ataskaitinių laikotarpių pradžios. Todėl didžiausias reikalavimus atitinkančių pieninių karvių skaičius turėtų būti nustatytas remiantis vienos karvės 2004–2013 m. pagamintu pieno kiekiu;

               (20)

               šiaurinių elnių veisimo, perdirbimo ir pardavimo pagalba turėtų būti teikiama siekiant išvengti kompensacijos permokos, susijusios su pagalba, teikiama pagal Europos Parlamento ir Tarybos reglamento (ES) Nr. 1308/2013 213 straipsnį (5);

               (21)

               kad skirtingi gamybos sektoriai galėtų lanksčiai naudoti žemės ūkio paskirties žemę, didžiausias augalininkystei leistinas plotas, kaip nurodyta Sprendimo C(2009) 3067 II priede su pakeitimais, padarytais Sprendimu C(2015) 2790, turėtų būti 944 300 ha, iš kurių ne daugiau kaip 481 200 ha gali sudaryti pievos;

               (22)

               nustatytas atskiras leistinas šiltnamių produkcijai skirtas plotas turėtų būti 203 ha; šis plotas atitinka įprastą gamybos plotą Suomijos šiauriniuose regionuose;

               (23)

               jei konkrečios kategorijos gamybos veiksnių skaičius viršija didžiausią skaičių konkrečiais metais, reikalavimus atitinkančių gamybos veiksnių skaičius turėtų būti sumažinamas atitinkamu gamybos veiksnių skaičiumi kalendoriniais metais, einančiais po kalendorinių metų, kuriais buvo viršytas didžiausias skaičius;

               (24)

               pagal Stojimo akto 143 straipsnio 2 dalį Suomija turi teikti Komisijai informaciją apie pagalbos įgyvendinimą ir jos poveikį. Siekiant geriau įvertinti ilgalaikį pagalbos poveikį ir nustatyti pagalbos dydžio 5 metų laikotarpiu vidurkį, tikslinga kas penkerius metus pranešti apie pagalbos socialinį ir ekonominį poveikį ir teikti metines ataskaitas, kuriose būtų nurodyta finansinė ir kita su įgyvendinimu susijusi informacija, būtina siekiant užtikrinti šiame sprendime nustatytų sąlygų laikymąsi;

               (25)

               Suomija turėtų užtikrinti tinkamą pagalbos gavėjų kontrolę. Siekiant užtikrinti tų priemonių veiksmingumą ir schemos įgyvendinimo skaidrumą, tos kontrolės priemonės turėtų būti kuo labiau suderintos su priemonėmis, taikomomis pagal bendrą žemės ūkio politiką;

               (26)

               todėl Sprendimas C(2009) 3067 turėtų būti panaikintas,

         PRIĖMĖ ŠĮ SPRENDIMĄ:
   1 straipsnis
   Leidžiama teikti pagalba
   1.   Nuo 2017 m. sausio 1 d. iki 2021 m. gruodžio 31 d. Suomijai leidžiama įgyvendinti ilgalaikės pagalbos žemės ūkiui schemą jos šiauriniuose regionuose, susidedančiuose iš I priede nurodytų savivaldybių (kunta).
   2.   Bendra suteikiamos pagalbos suma kalendoriniais metais neturi viršyti 563,9 mln. EUR, iš kurių daugiausiai 216,9 mln. EUR turėtų būti skiriama karvių pieno gamybai. Šios sumos turi būti laikomos pagalbos, suteiktos per penkerius kalendorinius metus, kuriais taikomas šis sprendimas, metiniais vidurkiais.
   3.   Pagalbos kategorijos ir kiekvienos kategorijos gamybos sektoriai, didžiausias metinių sumų vidurkis pagal kategorijas, apskaičiuotas remiantis 2 dalimi, taip pat didžiausias metinis reikalavimus atitinkančių gamybos veiksnių skaičius pagal kategorijas nustatyti II priede.
   4.   Pagalba teikiama remiantis šiais reikalavimus atitinkančiais gamybos veiksniais:

               a)

               gyvulininkystė – už sutartinį ūkinį gyvūną;

               b)

               pasėlių produkcija – už hektarą;

               c)

               šiltnamių produkcija – už m2;

               d)

               sodininkystės produktai – už m3; ir

               e)

               kaip kompensacija už faktines pieno ir mėsos gabenimo ir būtiniausių gyvulininkystės produkcijos paslaugų išlaidas, atskaičius visą kitą viešojo sektoriaus paramą toms pačioms išlaidoms.

         Pagalba karvės pieno gamybai ir miško uogų ir miško grybų sandėliavimo pagalba gali būti suteikiama už faktinės produkcijos kilogramą.
   Šiaurinių elnių veisimo pagalba neturėtų sukelti kompensacijos permokos, susijusios su pagalba, teikiama pagal Reglamento (ES) Nr. 1308/2013 213 straipsnį.
   Įvairių rūšių gyvūnų perskaičiavimo į sutartinius ūkinius gyvūnus koeficientai pateikti III priede.
   5.   Laikydamasi 3 dalies ir neviršydama II priede nurodytų ribų, Suomija turi diferencijuoti pagalbą savo šiauriniuose regionuose ir kasmet, remdamasi objektyviais kriterijais, susijusiais su nepalankių gamtos sąlygų sunkumu ir kitais veiksniais, kurie turi įtakos siekiant Stojimo akto 142 straipsnio 3 dalies trečioje pastraipoje išdėstytų tikslų, nustatyti pagalbos už gamybos veiksnį, išlaidas arba gamybos vienetą sumas.
   2 straipsnis
   Ataskaitiniai laikotarpiai ir tam tikri didžiausi gamybos veiksnių skaičiai
   1.   Stojimo sutarties 142 straipsnio 3 dalies pirmos pastraipos antroje įtraukoje nurodytas ataskaitinis laikotarpis

               a)

               gamybos srityje: 1992 m. – dėl karvių pieno ir galvijų, 1993 m. – dėl sodininkystės, 1991, 1992 ir 1993 m. vidurkis – dėl kitų produktų;

               b)

               bendro paramos lygio srityje – 1993 m.

         2.   Didžiausias reikalavimus atitinkančių pieninių karvių skaičius – 227 200.
   3.   Didžiausias reikalavimus atitinkančių augalininkystei skirtų hektarų skaičius – 944 300 ha, iš kurių daugiausiai 481 200 ha skirta ganykloms, o 203 ha – šiltnamių produkcijai.
   3 straipsnis
   Pagalbos teikimo sąlygos
   1.   Laikydamasi šiame sprendime nustatytų ribų Suomija nustato pagalbos teikimo įvairių kategorijų pagalbos gavėjams sąlygas. Tokios sąlygos apima taikomus tinkamumo ir atrankos kriterijus bei užtikrina vienodas sąlygas gavėjams.
   2.   Suomija kasmet moka pagalbą gavėjams remdamasi faktiniais gamybos veiksniais arba 1 straipsnio 3 dalyje nurodytais gamybos vienetais. Pagalbos avansas gali būti išmokamas remiantis konkrečių metų pradiniais skaičiavimais.
   3.   Pagalba už karvių pieną gali būti išmokama mėnesinėmis dalimis, remiantis faktiniais gamybos skaičiais.
   4.   Jei viršijamas didžiausias metinis gamybos veiksnių, atitinkančių pagalbos skyrimo reikalavimus, skaičius, kaip išdėstyta II priede, į tai turi būti atsižvelgiama atitinkamai sumažinant pagalbos teikimo reikalavimus atitinkančių gamybos veiksnių skaičių kitais po tokio viršijimo metais.
   5.   Permoka arba gavėjui nepagrįstai išmokėta suma susigrąžinama atitinkamas sumas išskaičiuojant iš kitais metais gavėjui išmokamos pagalbos arba, jei gavėjui nėra mokėtina jokia pagalbos suma, tais metais ji susigrąžinama kitaip.
   4 straipsnis
   Informavimo ir kontrolės priemonės
   1.   Teikdama informaciją pagal Stojimo akto 143 straipsnio 2 dalį, Suomija kiekvienais metais iki birželio 1 d. Komisiją informuoja apie tai, kaip praėjusiais kalendoriniais metais buvo panaudota pagal šį sprendimą suteikta pagalba.
   Pateikiant šią informaciją visų pirma nurodoma:

               a)

               savivaldybių, kuriuose išmokėta pagalba, duomenys, pateikiant išsamų tokių savivaldybių žemėlapį ir, prireikus, kitus duomenis;

               b)

               bendra su ataskaitiniais metais susijusi produkcija regionuose, kuriems gali būti teikiama pagalba pagal šį sprendimą, nurodyta II priede nustatytais atitinkamo produkto kiekiais;

               c)

               bendras gamybos veiksnių skaičius, pagalbos teikimo reikalavimus atitinkančių gamybos veiksnių skaičius ir su kiekvienu II priede nurodytu gamybos sektoriumi susijusių gamybos veiksnių skaičius pagal kiekvieno sektoriaus produktus, nurodant visus galimus didžiausio leidžiamo metinio gamybos veiksnių skaičiaus perviršius;

               d)

               bendra išmokėtos pagalbos suma, bendra pagalbos suma pagal pagalbos kategoriją ir produkcijos rūšį, gavėjams išmokėtos sumos pagal gamybos veiksnį ir (arba) kitą vienetą, taip pat kriterijai, kuriais remiantis pagalbos sumos skirstomos paregioniams ir atskirų rūšių ūkiams, arba nurodomas kitas pagrindas;

               e)

               taikoma mokėjimo sistema, pateikiant išsamią informaciją apie visus apytikriais skaičiavimais pagrįstus avansus, galutinius mokėjimus, taip pat nustatytas permokas ir jų susigrąžinimą;

               f)

               pagalbos sumos pagal Reglamento (ES) Nr. 1305/2013 32 straipsnį, pagal Reglamentą (ES) Nr. 1307/2013 ir pagal Reglamento (ES) Nr. 1308/2013 213 straipsnį, išmokėtos šiame sprendime nurodytose savivaldybėse; ir

               g)

               nuorodos į nacionalinės teisės aktus, kuriais remiantis įgyvendinama pagalba.

         2.   Iki 2022 m. birželio 1 d. Suomija pateikia Komisijai 2021 m. metinę ataskaitą ir 5 metų laikotarpio (nuo 2017 m. sausio 1 d. iki 2021 m. gruodžio 31 d.) ataskaitą.
   Toje ataskaitoje visų pirma nurodoma:

               a)

               bendra per 5 metų laikotarpį išmokėtos pagalbos suma ir jos pasiskirstymas pagal pagalbos kategorijas, gamybos rūšis ir paregionius;

               b)

               visa gamyba, gamybos veiksnių skaičius ir ūkininkų pajamų lygis pagalbos teikimo reikalavimus atitinkančiuose regionuose;

               c)

               žemės ūkio gamybos, perdirbimo ir prekybos raida socialiniame ir ekonominiame šiaurinių regionų kontekste;

               d)

               pagalbos poveikis aplinkos apsaugai ir kaimo kraštovaizdžio išsaugojimui; ir

               e)

               pasiūlymai dėl pagalbos plėtros remiantis ataskaitoje nurodytais duomenimis, žemės ūkio produktų gamybos nacionalinėmis ir Sąjungos aplinkybėmis, taip pat kitais susijusiais veiksniais.

         3.   Duomenis Suomija pateikia Sąjungoje naudojamus statistikos standartus atitinkančiu pavidalu.
   4.   Suomija imasi visų šiam sprendimui taikyti būtinų veiksmų ir tinkamų pagalbos gavėjų atžvilgiu taikomų kontrolės priemonių.
   5.   Kontrolės priemonės turi būti kiek įmanoma labiau suderintos su kontrolės sistemomis, taikomomis pagal Sąjungos paramos schemas.
   5 straipsnis
   Dalinių pakeitimų taikymas
   Komisijai nusprendus iš dalies pakeisti šį sprendimą, visų pirma, remiantis kokiais nors bendro rinkų organizavimo arba tiesioginės paramos schemos pokyčiais, arba pasikeitus kurios nors leidžiamos nacionalinės valstybės pagalbos žemės ūkiui tarifui, bet koks pagal šį sprendimą leidžiamos teikti pagalbos pakeitimas taikomas tik nuo kitų metų po tų metų, kuriais priimtas tas pakeitimas.
   6 straipsnis
   Panaikinimas
   Sprendimas C(2009) 3067 panaikinamas.
   7 straipsnis
   Adresatas
   Šis sprendimas skirtas Suomijos Respublikai.

      Priimta Briuselyje 2016 m. gruodžio 15 d.

            Komisijos vardu

         Phil HOGAN

            Komisijos narys

      (1)  1995 m. gegužės 4 d. Komisijos sprendimas 95/196/EB dėl ilgalaikės nacionalinės pagalbos schemos Suomijos šiaurinių regionų ūkininkams (OL L 126, 1995 6 9, p. 35).

      (2)  2009 m. balandžio 30 d. Komisijos sprendimas C(2009) 3067 dėl ilgalaikės nacionalinės pagalbos žemės ūkiui Suomijos šiauriniuose regionuose schemos.

      (3)  2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis ir panaikinantis Tarybos reglamentą (EB) Nr. 1698/2005 (OL L 347, 2013 12 20, p. 487).

      (4)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).

      (5)  2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).

      I PRIEDAS

         1 STRAIPSNIO 1 DALYJE NURODYTOS SAVIVALDYBĖS

      Enonkoski, Hankasalmi, Heinävesi, Ilmajoki, Isokyrö, Joensuu, Joroinen, Juva, Jyväskylä, Jämsä (1), Kaskinen, Kauhajoki, Kauhava, Kitee, Korsnäs, Kristiinankaupunki, Kuopio, Kuortane, Kurikka, Laihia, Lapua, Laukaa, Leppävirta, Liperi, Maalahti, Mikkeli, Mustasaari, Muurame, Mänttä-Vilppula, Närpiö, Outokumpu, Parikkala, Pieksämäki, Puumala, Rantasalmi, Rautjärvi, Ruokolahti, Ruovesi, Rääkkylä, Savitaipale, Savonlinna, Seinäjoki, Siilinjärvi, Sulkava, Suonenjoki, Taipalsaari, Teuva, Tuusniemi, Uusikaarlepyy, Vaasa, Varkaus, Vöyri, Alajärvi, Alavieska, Alavus, Evijärvi, Haapajärvi, Haapavesi, Halsua, Hirvensalmi, Honkajoki, Iisalmi, Isojoki, Joutsa, Juankoski, Kaavi, Kalajoki, Kangasniemi, Kannonkoski, Kannus, Karijoki, Karstula, Karvia, Kaustinen, Keitele, Kempele, Keuruu, Kihniö, Kinnula, Kiuruvesi, Kivijärvi, Kokkola, Konnevesi, Kontiolahti, Kruunupyy, Kyyjärvi, Kärsämäki, Lapinlahti, Lappajärvi, Lestijärvi, Liminka, Luhanka, Lumijoki, Luoto, Merijärvi, Merikarvia, Muhos, Multia, Nivala, Oulainen, Parkano, Pedersören kunta, Perho, Pertunmaa, Petäjävesi, Pielavesi, Pietarsaari, Pihtipudas, Polvijärvi, Pyhäjoki, Pyhäjärvi, Pyhäntä, Raahe, Rautalampi, Reisjärvi, Saarijärvi, Sievi, Siikainen, Siikajoki, Siikalatva, Soini, Sonkajärvi, Tervo, Tohmajärvi, Toholampi, Toivakka, Tyrnävä, Uurainen, Vesanto, Veteli, Vieremä, Viitasaari, Vimpeli, Virrat, Ylivieska, Ylöjärvi (2), Ähtäri, Äänekoski, Ilomantsi, Juuka, Kajaani, Lieksa, Nurmes, Paltamo, Rautavaara, Ristijärvi, Sotkamo, Vaala, Valtimo, Oulu, Utajärvi, Hailuoto, Hyrynsalmi, Ii, Kemi, Keminmaa, Kuhmo, Simo, Tervola, Tornio, Kemijärvi, Pello, Pudasjärvi, Puolanka, Ranua, Rovaniemi, Suomussalmi, Taivalkoski, Ylitornio, Kuusamo, Posio, Kittilä, Kolari, Pelkosenniemi, Salla, Savukoski, Sodankylä, Enontekiö, Inari, Muonio, Utsjoki.

         (1)  Tik buvusių Jemsenkoskio ir Kuorevesio savivaldybių vietovės.

         (2)  Tik buvusios Kuru savivaldybės vietovė.

      II PRIEDAS

         1 STRAIPSNIO 3 DALYJE NURODYTI PAGALBOS DUOMENYS

                  Pagalbos kategorija

                  Gamybos sektoriai

                  Didžiausias metinės pagalbos sumos vidurkis 2017 m. sausio 1 d.–2021 gruodžio 31 d. laikotarpiu
                  (mln. EUR) (1)

                  Didžiausias metinis reikalavimus atitinkančių gamybos veiksnių skaičius

                              1.

                              Gyvulininkystė

                  Karvių pienas, galvijai, avys ir ožkos, arkliai, kiaulės ir naminiai paukščiai

                  433,7
                  iš kurių karvių pienas
                  216,9

                  227 200  pieninių karvių, 181 000  kitų sutartinių ūkinių gyvūnų, 139 200  kiaulių ir naminių gyvūnų, perskaičiuotų į sutartinius ūkinius gyvūnus (1)

                              2.

                              Augalininkystė

                  Laukininkystė ir šiltnamių produkcija, sodininkystės produktų sandėliavimas

                  110,5

                  944 300  ha, skirtų laukininkystės produkcijai, iš kurių 481 200  ha – pievoms;
                  203 ha, skirtų šiltnamių produkcijai

                              3.

                              Kita pagalba

                  Šiauriniai elniai, pieno ir mėsos gabenimas, su gyvulininkystės produkcija susijusios būtinosios paslaugos, miško uogų ir grybų sandėliavimas

                  19,7

                  171 100  šiaurinių elnių

                  Bendra pagalbos suma

                  563,9

         (1)  Atsietosios pagalbos už kiaules ir naminius paukščius referencinis kiekis.

      III PRIEDAS

         PERSKAIČIAVIMO Į SUTARTINIUS ŪKINIUS GYVŪNUS (SŪG) KOEFICIENTAI, KAIP NURODYTA 1 STRAIPSNIO 4 DALYJE

      Ši lentelė naudotina nustatant vidutinį sutartinių ūkinių gyvūnų (SŪG) skaičių.

         Didžiausias sutartinių ūkinių gyvūnų skaičius

                  SŪG

                  Dvejų metų ir vyresni galvijų patinai ir karvės žindenės

                  1,0

                  Karvių žindenių telyčios nuo aštuonerių mėnesių iki dvejų metų

                  0,6

                  Kiti galvijai nuo šešių mėnesių iki dvejų metų

                  0,6

                  Avys

                  0,2

                  Ožkos

                  0,2

                  Arkliai (vyresni nei 6 mėnesių):

                              —

                              veislinės kumelės, įskaitant ponių kumeles

                  1,0

                              —

                              Suomijos arkliai

                  1,0

                              —

                              kiti arkliai ir poniai nuo 1 iki 3 metų

                  0,6


title: 2018 m. gegužės 2 d. Komisijos sprendimas (ES) 2018/680, kuriuo nustatomi vidaus valymo paslaugoms taikomi ES ekologinio ženklo kriterijai (pranešta dokumentu Nr. C(2018) 2503) (Tekstas svarbus EEE. )

text:
4.5.2018

               LT

               Europos Sąjungos oficialusis leidinys

               L 114/22

         KOMISIJOS SPRENDIMAS (ES) 2018/680
   2018 m. gegužės 2 d.
   kuriuo nustatomi vidaus valymo paslaugoms taikomi ES ekologinio ženklo kriterijai

         (pranešta dokumentu Nr. C(2018) 2503)

   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 (1) dėl ES ekologinio ženklo, ypač į jo 8 straipsnio 2 dalį,
   pasikonsultavusi su Europos Sąjungos ekologinio ženklinimo valdyba,
   kadangi:

               (1)

               Reglamente (EB) Nr. 66/2010 nustatytos taisyklės, pagal kurias sukuriama ir taikoma savanoriška ES ekologinio ženklo sistema, kurios tikslas – skatinti rinktis didelio aplinkosauginio veiksmingumo prekes ir paslaugas;

               (2)

               Reglamente (EB) Nr. 66/2010 numatyta, kad kiekvienai produktų grupei turi būti nustatyti konkretūs ES ekologinio ženklo suteikimo kriterijai;

               (3)

               pasiūlymą parengti vidaus valymo paslaugoms taikomus ES ekologinio ženklo kriterijus pateikė profesionalaus valymo sektoriaus pramonės atstovai. Tuo remdamasi, Komisija inicijavo tokių kriterijų rengimą ir vadovavo juos rengiant;

               (4)

               siekiant skatinti naudoti mažą poveikį aplinkai darančius valymo produktus ir reikmenis, mokyti darbuotojus aplinkosaugos dalykų, vadovautis aplinkosaugos vadybos sistemos pagrindais ir tinkamai rūšiuoti atliekas, tikslinga nustatyti vidaus valymo paslaugoms taikomus ES ekologinio ženklo kriterijus;

               (5)

               atsižvelgiant į minėtos produktų grupės inovacijų ciklą, vidaus valymo paslaugoms nustatyti ES ekologinio ženklo suteikimo kriterijai ir susiję vertinimo bei patikros reikalavimai turėtų galioti penkerius metus nuo pranešimo apie šį sprendimą dienos;

               (6)

               produktų grupės kodas yra neatsiejama ES ekologinio ženklo registracijos numerių dalis. Šiai produktų grupei būtina priskirti tam tikrą kodą, kad kompetentingos įstaigos ES ekologinio ženklo suteikimo kriterijus atitinkančioms vidaus valymo paslaugoms galėtų suteikti ES ekologinio ženklo registracijos numerį;

               (7)

               šio sprendimo nuostatos atitinka Komiteto, įsteigto pagal Reglamento (EB) Nr. 66/2010 16 straipsnį, nuomonę,

         PRIĖMĖ ŠĮ SPRENDIMĄ:
   1 straipsnis
   1.   Produktų grupė „vidaus valymo paslaugos“ apima įprastinių profesionalių valymo paslaugų teikimą komercinių pastatų, įstaigų, kitų viešai prieinamų pastatų ir privačių būstų viduje. Valymo paslaugos gali būti vykdomos, be kita ko, biuruose, sanitarinėse patalpose, viešai prieinamose ligoninių zonose, pvz., koridoriuose, laukiamuosiuose ir poilsio kambariuose (sąrašas nebaigtinis).
   2.   Jos taip pat apima stiklo paviršių, kuriuos galima pasiekti nenaudojant specialios įrangos ar mašinų, valymą.
   3.   Ši produktų grupė neapima dezinfekavimo veiklos, valymo veiklos gamybos vietose ir veiklos, kuriai atlikti valymo produktus teikia klientas.
   2 straipsnis
   Šiame sprendime vartojamų terminų apibrėžtys:
   1)   įprastinės profesionalios valymo paslaugos– profesionalios valymo paslaugos, kurios teikiamos ne rečiau kaip kartą per mėnesį, išskyrus stiklo valymą, kuris laikomas įprastiniu, jeigu atliekamas bent kartą per tris mėnesius;
   2)   neskiesti valymo produktai– produktai, kuriuos prieš naudojimą reikia skiesti bent santykiu 1:100;
   3)   valymo reikmenys– daugkartinio naudojimo valymo prekės, kaip antai šluostės, plaušinės šluotos ir kibirai;
   4)   mikropluoštas– sintetinis pluoštas, plonesnis nei vieno denjė arba decitekso ilginio tankio pluoštas;
   5)   pareiškėjo patalpos– patalpos, kuriose pareiškėjas atlieka su savo veikla susijusias administracines ir organizacines užduotis;
   6)   vidaus valymo paslaugų, kurioms suteiktas ES ekologinis ženklas, darbai– darbai, kuriuos personalas atlieka teikdamas įprastines profesionalias vidaus valymo paslaugas.
   3 straipsnis
   1.   Kad paslaugai pagal Reglamentą (EB) Nr. 66/2010 būtų suteiktas ES ekologinis ženklas, ji turi būti priskiriama prie šio sprendimo 1 straipsnyje nurodytos produktų grupės „vidaus valymo paslaugos“ ir atitikti šio sprendimo priede nustatytus susijusius vertinimo bei patikros reikalavimus ir šias sąlygas:

               a)

               visus šio sprendimo priede nustatytus privalomuosius kriterijus;

               b)

               pakankamą skaičių šio sprendimo priede nustatytų neprivalomųjų kriterijų, kad būtų įvertinta bent 14 balų;

               c)

               jos apskaita turi būti vedama atskirai nuo kitų to paties ūkio subjekto teikiamų paslaugų, kurios nepatenka į šio sprendimo taikymo sritį, įskaitant kitas šiame sprendime nustatytų reikalavimų neatitinkančias vidaus valymo paslaugas, apskaitos.

         2.   Ūkio subjektas, kurio vidaus valymo paslaugoms suteiktas ES ekologinis ženklas, neteikia kitų paslaugų, kurioms ES ekologinis ženklas nesuteiktas, išskyrus atvejus, kai vidaus valymo paslaugas, kurioms suteiktas ES ekologinis ženklas, teikia ūkio subjekto padalinys, patronuojamoji įmonė, filialas arba skyrius, kuris yra akivaizdžiai nuo jo atskirtas ir veda atskirą apskaitą.
   Bet kokia kita to ūkio subjekto teikiama paslauga, kuri nepatenka į šio sprendimo taikymo sritį, įskaitant kitas šiame sprendime nustatytų reikalavimų neatitinkančias vidaus valymo paslaugas, į vidaus valymo paslaugoms teikti išduotą ES ekologinio ženklo licenciją neįtraukiama ir rinkoje negali būti taip parduodama.
   3.   Jei ūkio subjektas, kurio valymo paslaugoms suteiktas ES ekologinis ženklas, teikdamas tokias paslaugas naudojasi subrangovų paslaugomis, šie taip pat privalo turėti vidaus valymo paslaugoms išduotą ES ekologinio ženklo licenciją.
   4 straipsnis
   Produktų grupei „vidaus valymo paslaugos“ taikomi kriterijai ir su jais susiję vertinimo bei patikros reikalavimai galioja penkerius metus nuo paskelbimo apie šį sprendimą dienos.
   5 straipsnis
   Administravimo tikslais produktų grupei „vidaus valymo paslaugos“ priskiriamas kodas 052.
   6 straipsnis
   Šis sprendimas skirtas valstybėms narėms.

      Priimta Briuselyje 2018 m. gegužės 2 d.

            Komisijos vardu

         Karmenu VELLA

            Komisijos narys

      (1)  OL L 27, 2010 1 30, p. 1.

      PRIEDAS

         PRODUKTŲ GRUPEI „VIDAUS VALYMO PASLAUGOS“ TAIKOMI ES EKOLOGINIO ŽENKLO SUTEIKIMO KRITERIJAI IR VERTINIMO BEI PATIKROS REIKALAVIMAI

      BENDROSIOS NUOSTATOS
      KRITERIJAI
      ES ekologinio ženklo suteikimo vidaus valymo paslaugų produktų grupei kriterijai

         Privalomieji kriterijai

                  M1 kriterijus.

                  Mažą poveikį aplinkai darančių valymo produktų naudojimas

                  M2 kriterijus.

                  Valymo produktų dozavimas

                  M3 kriterijus.

                  Mikropluošto produktų naudojimas

                  M4 kriterijus.

                  Darbuotojų mokymas

                  M5 kriterijus.

                  Aplinkosaugos vadybos sistemos pagrindai

                  M6 kriterijus.

                  Kietųjų atliekų rūšiavimas pareiškėjo patalpose

                  M7 kriterijus.

                  ES ekologinio ženklo etiketėje pateikiama informacija

         Neprivalomieji kriterijai

                  O1 kriterijus.

                  Dažnas mažą poveikį aplinkai darančių valymo produktų naudojimas (iki 3 balų)

                  O2 kriterijus.

                  Koncentruotų neskiestų valymo produktų naudojimas (iki 3 balų)

                  O3 kriterijus.

                  Dažnas mikropluošto produktų naudojimas (iki 3 balų)

                  O4 kriterijus.

                  Mažą poveikį aplinkai darančių valymo reikmenų naudojimas (iki 4 balų)

                  O5 kriterijus.

                  Dulkių siurblių energijos vartojimo efektyvumas (iki 3 balų)

                  O6 kriterijus.

                  Paslaugų teikėjo registravimas EMAS arba sertifikavimas pagal ISO 14001 (iki 5 balų)

                  O7 kriterijus.

                  Kietųjų atliekų tvarkymas valymo vietose (2 balai)

                  O8 kriterijus.

                  Paslaugų kokybė (iki 3 balų)

                  O9 kriterijus.

                  Pareiškėjo turimų arba nuomojamų transporto priemonių parkas (iki 5 balų)

                  O10 kriterijus.

                  Pareiškėjo turimų arba nuomojamų skalbyklių efektyvumas (iki 4 balų)

                  O11 kriterijus.

                  Paslaugos, kurioms suteiktas ekologinis ženklas, ir kiti ekologiniu ženklu pažymėti produktai (iki 5 balų)

                  O12 kriterijus.

                  Klientui tiekiamos vartojimo prekės ir elektriniai rankų džiovintuvai

            VERTINIMAS IR PATIKRA
      Kiekvieno kriterijaus apraše nurodyti konkretūs vertinimo ir patikros reikalavimai.
      Jei reikalaujama, kad pareiškėjas pateiktų deklaracijas, dokumentus, tyrimų rezultatus, bandymų ataskaitas arba kitus atitikties kriterijams įrodymus, juos gali pateikti pareiškėjas ir (arba) jo tiekėjas (-ai) ir (arba) jų subrangovas (-ai).
      Kompetentingos įstaigos pirmenybę teikia patvirtinimams, kuriuos išdavė įstaigos, akredituotos pagal atitinkamą darnųjį bandymų ir kalibravimo laboratorijų standartą, ir kuriuos patikrino įstaigos, akredituotos pagal atitinkamą darnųjį gaminių, procesų ir paslaugų sertifikavimo įstaigų standartą. Akreditavimas atliekamas laikantis Europos Parlamento ir Tarybos reglamento (EB) Nr. 765/2008 (1).
      Vietoje pirmesnėje pastraipoje minėtų patvirtinimų kaip įrodymą galima naudoti iš aplinkosaugos ataskaitų, pateiktų pagal Europos Parlamento ir Tarybos reglamentą (EB) Nr. 1221/2009 (2), gautą informaciją.
      Gali būti taikomi ir kiti, nei kiekvieno kriterijaus apraše nurodytieji, bandymų metodai, tačiau jų lygiavertiškumą turi patvirtinti paraišką nagrinėjanti kompetentinga įstaiga.
      Kompetentingos įstaigos gali reikalauti patvirtinamųjų dokumentų ir atlikti nepriklausomas patikras.
      Prieš suteikdamos koncesiją, kompetentingos įstaigos turi apsilankyti vietoje, t. y. pareiškėjo patalpose, ir bent vieną kartą – kai valymo paslauga teikiama valymo vietoje.
      Gavęs ES ekologinio ženklo licenciją, pareiškėjas kompetentingai įstaigai reguliariai siunčia valymo vietų, kuriose jis teikia ES ekologiniu ženklu pažymėtas valymo paslaugas, sąrašą, kuriame nurodo pirmą ir paskutinę veiklos kiekvienoje vietoje dieną. Laikotarpis tarp pranešimų apie naujas valymo vietas neturi būti ilgesnis kaip keturi mėnesiai, išskyrus atvejus, kai pareiškėjas nėra sudaręs naujų sutarčių. Licencijos galiojimo laikotarpiu kompetentinga įstaiga gali vėliau reguliariai apsilankyti pareiškėjo patalpose arba valymo vietose.
      Būtina sąlyga – paslaugos turi atitikti visus šalyje (-yse), kurioje (-se) teikiamos vidaus valymo paslaugos, galiojančius teisinius reikalavimus. Visų pirma, įmonė privalo veikti ir būti registruota laikantis nacionalinių arba vietos įstatymų, o jos darbuotojai būti teisėtai įdarbinti ir apdrausti. Todėl darbuotojai turi turėti galiojančią rašytinę nacionalinę teisinę sutartį, jiems turi būti mokamas bent minimalus šalies arba regiono mastu kolektyviniais susitarimais nustatytas darbo užmokestis (jeigu kolektyvinių susitarimų nėra – bent minimalus šalies arba regiono darbo užmokestis), o darbo laikas turi atitikti nacionalinės teisės aktų reikalavimus.
      Pareiškėjas turi deklaruoti ir įrodyti, kad paslaugos atitinka tuos reikalavimus, naudodamas nepriklausomos patikros arba dokumentinius įrodymus (pvz., rašytinio socialinio draudimo poliso kopiją, sutarčių kopijas, darbuotojo registracijos nacionalinio draudimo sistemoje pažymas, vietos valdžios darbo inspekcijos ar agento išduotus oficialius dokumentus ir (arba) registro išrašus, patvirtinančius darbuotojų skaičių ir jų vardus bei pavardes), kuriais nebūtų pažeidžiami duomenų apsaugą reglamentuojantys nacionalinės teisės aktai.
      Per apsilankymus vietoje kompetentingos įstaigos gali apklausti atsitiktine tvarka atrinktus darbuotojus.
      PRIVALOMIEJI KRITERIJAI

         M1 kriterijus.   Mažą poveikį aplinkai darančių valymo produktų naudojimas

      Šis kriterijus taikomas tik tiems produktams, kurie tiesiogiai naudojami atliekant vidaus valymo paslaugų, kurioms suteiktas ES ekologinis ženklas, darbus. Pareiškėjas turi laikytis ir M1(a), ir M1(b) kriterijaus.

         M1(a).   ES ekologiniu ženklu ir ISO I tipo ženklu pažymėti produktai

      Ne mažiau kaip 50 % visų įsigytų per metus naudotų valymo produktų (išskyrus drėgnas šluostes, kitus iš anksto sudrėkintus produktus ir plaušinėms šluotoms impregnuoti ir apsaugoti skirtus per skalbimo procesą naudojamus produktus) kiekio turi sudaryti valymo produktai, kuriems pagal Komisijos sprendimą (ES) 2017/1217 (3) suteiktas ES ekologinis ženklas kietųjų paviršių valymo produktams arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas.

         Vertinimas ir patikra

      Pareiškėjas turi pateikti metinius duomenis (produktų prekybinius pavadinimus ir kiekį) ir dokumentus (įskaitant susijusias sąskaitas faktūras arba vietos inventorių), kuriuose nurodomi valymo produktai, naudojami pagal vidaus valymo paslaugų, kurioms suteiktas ES ekologinis ženklas, sutartis. Jei naudojami ES ekologiniu ženklu pažymėti produktai, pareiškėjas turi pateikti ES ekologinio ženklo sertifikato ir (arba) pakuotės etiketės kopiją, kurioje nurodyta, kad ES ekologinis ženklas suteiktas pagal Sprendimą (ES) 2017/1217.
      Jei naudojami kitu ISO I tipo ženklu pažymėti produktai, pareiškėjas turi pateikti I tipo ženklo sertifikato ir (arba) pakuotės etiketės kopiją.

         M1(b).   Pavojingosios medžiagos

                  i)

                  Visų produktų, kuriems ES ekologinis ženklas kietųjų paviršių valymo produktams arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas nesuteiktas, sudėtyje neturi būti medžiagų (nepriklausomai nuo jų koncentracijos), išvardytų ES ekologinio ženklo suteikimo kietųjų paviršių valymo produktams 4 kriterijaus a punkto i papunktyje.

                  ii)

                  Visų produktų, kuriems ES ekologinis ženklas kietųjų paviršių valymo produktams arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas nesuteiktas, sudėtyje esantis medžiagų, išvardytų ES ekologinio ženklo suteikimo kietųjų paviršių valymo produktams 4 kriterijaus a punkto ii papunktyje, kiekis neturi viršyti pagal kriterijų leidžiamo naudoti kiekio.

                  iii)

                  Visi produktai, kuriems ES ekologinis ženklas kietųjų paviršių valymo produktams arba arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas nesuteiktas, negali būti pagal Europos Parlamento ir Tarybos reglamentą (EB) Nr. 1272/2008 (4) klasifikuojami bei ženklinami kaip ūmiai toksiški, specifiškai toksiški konkrečiam organui, jautrinantys kvėpavimo takus ar odą, kancerogeniniai, mutageniniai ar toksiškai veikiantys reprodukciją arba pavojingi aplinkai ir tokiais laikomi pagal toliau pateiktoje lentelėje išvardytas pavojingumo frazes.
                  Šį reikalavimą turi atitikti drėgnos šluostės ir kiti iš anksto sudrėkinti produktai.

         Pavojingumo klasės ir jų kategorijos, kurioms taikomi apribojimai

                  Ūmus toksiškumas

                  1 ir 2 kategorijos

                  3 kategorija

                  H300 Mirtina prarijus

                  H301 Toksiška prarijus

                  H310 Mirtina susilietus su oda

                  H311 Toksiška susilietus su oda

                  H330 Mirtina įkvėpus

                  H331 Toksiška įkvėpus

                  H304 Prarijus ir patekus į kvėpavimo takus, gali sukelti mirtį

                  EUH070 Toksiška patekus į akis

                  Specifinis toksiškumas konkrečiam organui

                  1 kategorija

                  2 kategorija

                  H370 Kenkia organams

                  H371 Gali pakenkti organams

                  H372 Kenkia organams, jeigu medžiaga veikia ilgai arba kartotinai

                  H373 Gali pakenkti organams, jeigu medžiaga veikia ilgai arba kartotinai

                  Kvėpavimo takų ir odos jautrinimas

                  1A kategorija

                  1B kategorija

                  H317 Gali sukelti alerginę odos reakciją

                  H317 Gali sukelti alerginę odos reakciją

                  H334 Įkvėpus gali sukelti alerginę reakciją, astmos simptomus arba apsunkinti kvėpavimą

                  H334 Įkvėpus gali sukelti alerginę reakciją, astmos simptomus arba apsunkinti kvėpavimą

                  Kancerogeniškumas, mutageniškumas arba toksiškumas reprodukcijai

                  1A ir 1B kategorijos

                  2 kategorija

                  H340 Gali sukelti genetinius defektus

                  H341 Įtariama, kad gali sukelti genetinius defektus

                  H350 Gali sukelti vėžį

                  H351 Įtariama, kad sukelia vėžį

                  H350i Gali sukelti vėžį įkvėpus

                  H360F Gali pakenkti vaisingumui

                  H361f Įtariama, kad kenkia vaisingumui

                  H360D Gali pakenkti negimusiam vaikui

                  H361d Įtariama, kad kenkia negimusiam vaikui

                  H360FD Gali pakenkti vaisingumui. Gali pakenkti negimusiam vaikui

                  H361fd Įtariama, kad kenkia vaisingumui. Įtariama, kad kenkia negimusiam vaikui

                  H360Fd Gali pakenkti vaisingumui. Įtariama, kad kenkia negimusiam vaikui

                  H362 Gali pakenkti žindomam vaikui

                  H360Df Gali pakenkti negimusiam vaikui. Įtariama, kad kenkia vaisingumui

                  Pavojingumas vandens aplinkai

                  1 ir 2 kategorijos

                  3 ir 4 kategorijos

                  H400 Labai toksiška vandens organizmams

                  H412 Kenksminga vandens organizmams, sukelia ilgalaikius pakitimus

                  H410 Labai toksiška vandens organizmams, sukelia ilgalaikius pakitimus

                  H413 Gali sukelti ilgalaikį kenksmingą poveikį vandens organizmams

                  H411 Toksiška vandens organizmams, sukelia ilgalaikius pakitimus

                  Pavojingumas ozono sluoksniui

                  H420 Pavojinga ozono sluoksniui

         Vertinimas ir patikra

      i ir ii punktai. Pareiškėjas pateikia pasirašytą atitikties deklaraciją ir prie jos prideda tiekėjų deklaracijas, kuriomis patvirtinama, kad išvardytų cheminių medžiagų, nepriklausomai nuo jų koncentracijos, produkto sudėtyje nėra arba jų kiekis neviršija pirmiau nurodytų ribų.
      iii punktas. Pareiškėjas pateikia atitikties deklaraciją ir prie jos prideda visų produktų, kuriems ES ekologinis ženklas kietųjų paviršių valymo produktams arba kitas ISO I tipo ženklas nesuteiktas, saugos duomenų lapus (SDL).

         M2 kriterijus.   Valymo produktų dozavimas

      Vidaus valymo paslaugų, kurioms suteiktas ES ekologinis ženklas, darbus atliekantys darbuotojai turi turėti galimybę valymo vietoje arba pareiškėjo patalpose naudotis atitinkamais naudojamų valymo produktų dozavimo ir skiedimo prietaisais (pvz., automatiniais dalytuvais, menzūromis / matavimo dangteliais, rankiniais siurbliais, purkštuvais). Jiems taip pat turi būti pateiktos atitinkamos tinkamo dozavimo ir skiedimo instrukcijos.

         Vertinimas ir patikra

      Pareiškėjas turi pateikti atitikties šiam kriterijui deklaraciją ir prie jos pridėti prietaisų, kuriais gali naudotis valytojai, sąrašą ir atitinkamus dokumentus, iš kurių matyti valytojams pateiktos tinkamo dozavimo ir skiedimo instrukcijos.

         M3 kriterijus.   Mikropluošto produktų naudojimas

      Šis kriterijus taikomas tik nevienkartiniams tekstiliniams valymo reikmenims, kurie tiesiogiai naudojami atliekant vidaus valymo paslaugų, kurioms suteiktas ES ekologinis ženklas, darbus.
      Ne mažiau kaip pusė per metus naudojamų tekstilinių valymo reikmenų (pvz., audinių, plaušinių šluotų antgalių) turi būti pagaminti iš mikropluošto.

         Vertinimas ir patikra

      Pareiškėjas turi pateikti metinius duomenis (produktų rūšies ir kiekio) ir dokumentus (įskaitant susijusias sąskaitas faktūras arba vietos inventorių), kuriuose būtų nurodyta, kokie tekstiliniai valymo reikmenys naudoti, ir patikslinta, kurie iš jų yra pagaminti iš mikropluošto.

         M4 kriterijus.   Darbuotojų mokymas

      Pareiškėjas vidaus valymo paslaugų, kurioms suteiktas ES ekologinis ženklas, darbus atliekantiems valytojams ir jų darbą prižiūrintiems vadovams turi teikti informaciją, įskaitant rašytines procedūras arba instrukcijas, ir rengti mokymo kursus. Mokymą turi sudaryti toliau nurodytos su darbuotojo atliekamais darbais susijusios temos.

                  —

                  Darbuotojai turi būti supažindinti su ES ekologiniu ženklu ir turi būti aptartas jo poveikis valymo paslaugoms.

                  Valymo produktai

                              —

                              Darbuotojai turi būti mokomi kiekvienam valymo darbui naudoti tinkamą produkto dozę.

                              —

                              Darbuotojai turi būti mokomi neskiestus valymo produktus skiesti tinkamu santykiu ir naudoti tinkamus dozavimo prietaisus.

                              —

                              Darbuotojai turi būti mokomi tinkamai laikyti valymo produktus.

                              —

                              Kad būtų sumažintas valymo produktų perdozavimo ir netinkamo naudojimo pavojus, turi būti mokoma kuo labiau sumažinti naudojamų valymo produktų įvairovę.

                  Energijos taupymas

                              —

                              Darbuotojai turi būti mokomi produktus skiesti nešildytu vandeniu, jeigu produkto gamintojas nenurodė kitaip.

                              —

                              Prireikus darbuotojai turi būti mokomi nustatyti tinkamą pramoninių ir buitinių skalbyklių ciklą ir temperatūrą.

                              —

                              Prireikus darbuotojai turi būti mokomi, baigę savo darbus, išjungti šviesą.

                  Vandens taupymas

                              —

                              Kad būtų sunaudojama kuo mažiau vandens ir valymo produktų, darbuotojai prireikus turi būti mokomi naudoti mikropluošto produktus.

                  Atliekos

                              —

                              Darbuotojai turi būti mokomi naudoti patvarius ir daugkartinius valymo reikmenis ir kuo mažiau vienkartinių valymo priemonių (pvz., pirštinių), jei dėl to nekyla pavojus darbuotojų saugai ir nepažeidžiami higienos reikalavimai.

                              —

                              Darbuotojai turi būti mokomi tinkamai išleisti nuotekas.

                              —

                              Siekiant padėti darbuotojams laikytis M6 ir O7 kriterijuose nustatytų reikalavimų, prireikus jiems turi būti surengtas konkretus mokymas atliekų tvarkymo tema. Per mokymą turi būti aptarti kietųjų atliekų tvarkymo tiek įmonės patalpose, tiek valymo vietose klausimai.

                  Sveikata ir sauga

                              —

                              Darbuotojams turi būti suteikta informacija su valymo darbais susijusiais sveikatos, saugos ir aplinkos klausimais ir jie turi būti skatinami naudotis geriausia patirtimi. Darbuotojams, be kita ko, turi būti suteikta informacija apie:

                                          —

                                          saugos duomenų lapus ir cheminių medžiagų tvarkymą,

                                          —

                                          ergonomiką ir taikomus darbuotojų saugą ir sveikatą reglamentuojančius nacionalinės teisės aktus,

                                          —

                                          jei taikoma, daugkartinių pirštinių nusiėmimą, valymą ir laikymą,

                                          —

                                          kelių eismo saugumą ir ekologišką vairavimą (taikoma pareiškėjams, kurių darbuotojai yra atsakingi už vykimą į valymo paslaugų teikimo vietas).

                                    Per šešias savaites nuo darbo pradžios visiems naujiems nuolatiniams ir laikiniesiems darbuotojams turi būti surengtas tinkamas mokymas. Darbuotojams bent kartą per metus turi būti surengtas įgūdžių tobulinimo visose šio kriterijaus apraše nurodytose srityse kursas. Šis kursas neturi būti visiems darbuotojams skirto pirminio profesinio rengimo kurso kartojimas, tačiau į jį turi būti įtraukti visi išvardyti aplinkosaugos klausimai ir jis turi padėti užtikrinti, kad susiję darbuotojai puikiai žinotų savo pareigas.

         Vertinimas ir patikra

      Pareiškėjas turi pateikti atitikties šiam kriterijui deklaraciją ir kartu išsamią metinę informaciją apie mokymo programą (nurodyti datą ir programos rūšį: ar tai – pirminio profesinio rengimo ar įgūdžių tobulinimo programa), jos turinį ir mokyme dalyvavusių darbuotojų vardus bei pavardes. Pareiškėjas taip pat turi pateikti su visais mokymo klausimais susijusių procedūrų aprašo ir informacijos darbuotojams šiais klausimais kopijas. Kaip įrodymas, kad įgūdžiai buvo tobulinami, turi būti registruojamos darbuotojų mokymo kursų datos ir rūšys.
      Jei mokymo kursai rengiami pagal išorės mokymo programą, atitiktį galima įrodyti pateikiant dalyvavimą patvirtinančius dokumentus (pvz., mokymo kurso baigimo pažymėjimus) ir mokymo kurso turinio aprašus su sąlyga, kad tokia programa apima šio kriterijaus apraše išdėstytas temas.
      Jei įmonė nuolatiniam arba laikinam darbui perima darbuotojus iš kito valymo paslaugų teikėjo ir jei tie darbuotojai dalyvavo mokyme ankstesniais metais, mokymo rengti nereikia su sąlyga, kad įmonė gali pateikti dokumentus, iš kurių matyti, kad darbuotojai mokymo programoje dalyvavo (pvz., mokymo kurso baigimo pažymėjimus) ir kokios mokymo temos buvo aptartos.

         M5 kriterijus.   Aplinkosaugos vadybos sistemos pagrindai

      Pareiškėjas turi laikytis pagrindinių būtinųjų aplinkosaugos vadybos sistemos reikalavimų, įgyvendindamas:

                  —

                     aplinkos politiką, kurioje nustatyti svarbiausi tiesioginio ir netiesioginio poveikio aplinkai aspektai ir šio poveikio klausimams spręsti skirta organizacijos politika,

                  —

                  tikslią veiksmų programą, kuria užtikrinama, kad įmonės aplinkos politika taikoma teikiamoms paslaugoms. Veiksmų programoje taip pat turi būti nustatyti išteklių naudojimo aplinkosauginio veiksmingumo tiksliniai rodikliai (pvz., naudojamų valymo produktų mažinimas) ir poveikio aplinkai mažinimo veiksmai. Nustatant tikslinius rodiklius ir veiksmus turi būti remiamasi surinktais duomenimis apie išteklių naudojimą ir kitus aplinkosaugos aspektus (pvz., atliekų susidarymą),

                  —

                     vidaus vertinimo procedūrą, kuri turi būti atliekama kiekvienais metais siekiant patikrinti organizacijos veiklos rezultatus pagal veiksmų programoje nustatytus tikslinius rodiklius. Remdamasi vertinimo rezultatais, organizacijos valdyba turi atnaujinti aplinkos politiką ir veiksmų programą ir taip nuolat gerinti veiklos rezultatus.

            Organizacijos aplinkos politika ir pagal nustatytus tikslinius rodiklius įvertinti veiklos rezultatai pareiškėjo patalpose turi būti pateikti susipažinti visuomenei.
      Turi būti atsižvelgiama į naudojant klausimyną arba kontrolinį sąrašą surinktas klientų pastabas ir atsiliepimus.

         Vertinimas ir patikra

      Pareiškėjas turi pateikti atitikties šiam kriterijui deklaraciją ir kartu – aplinkos politikos aprašo, veiksmų programos, vertinimo ataskaitos ir procedūrų, nustatytų siekiant atsižvelgti į klientų pastabas ir atsiliepimus, kopijas. Vertinimo ataskaitoje turi būti pateiktas visų taisomųjų veiksmų, kurių turi būti imamasi, sąrašas. Jis turi būti pateiktas kompetentingai įstaigai iš karto po to, kai pateikiama ES ekologinio ženklo paraiška. Siekiant įrodyti atitiktį reikalavimams laikotarpiu, kuriuo naudojamasi ES ekologiniu ženklu, kompetentingos įstaigos prašymu jai turi būti pateikti atnaujinti dokumentai.
      Pareiškėjai, registruoti EMAS ir (arba) sertifikuoti pagal ISO 14001 reikalavimus, ir pareiškėjai, kurie priklauso organizacijai, registruotai EMAS ir (arba) sertifikuotai pagal ISO 14001 reikalavimus, laikomi atitinkantys šį kriterijų, jei jie kaip atitikties įrodymą pateikia registracijos EMAS ir (arba) ISO 14001 sertifikavimo liudijimą.

         M6 kriterijus.   Kietųjų atliekų rūšiavimas pareiškėjo patalpose

      Šis kriterijus taikomas tik pareiškėjo patalpose susidarančioms atliekoms.
      Pareiškėjas turi sudaryti sąlygas darbuotojams rūšiuoti jo patalpose susidarančias kietąsias atliekas pagal atitinkamas atliekų srautų kategorijas, kad šios atliekos galėtų būti atiduotos apdoroti (pvz., perdirbti, sudeginti) arba pašalinti pagal vietos ar šalies atliekų tvarkymo praktiką ir naudojant turimus įrenginius.

         Vertinimas ir patikra

      Pareiškėjas turi pateikti atitikties deklaraciją ir kartu – pareiškėjo patalpose renkamų ir rūšiuojamų įvairių kategorijų kietųjų atliekų aprašą. Be to, turi būti pateiktas dokumentas, kuriame nurodomi įvairių kietųjų atliekų, kurias vietos valdžios institucijos ir (arba) pagal atitinkamas sutartis veikiančios privačios agentūros priėmė, kad jas toliau apdorotų arba pašalintų, srautai.

         M7 kriterijus.   ES ekologinio ženklo etiketėje pateikiama informacija

      Komisijos rekomendacijos dėl neprivalomos etiketės su teksto langeliu naudojimo pateiktos http://ec.europa.eu/environment/ecolabel/documents/logo_guidelines.pdf
      Neprivalomos etiketės teksto langelyje pateikiamas toks įrašas:
      „[3 straipsnio 2 dalyje nurodytas ūkio subjektas] aktyviai imasi priemonių, kad teikiant vidaus valymo paslaugas būtų daromas mažesnis poveikis aplinkai, t. y.:

                  —

                  naudoja ekologiniu ženklu pažymėtus valymo produktus,

                  —

                  rengia specialų mokymą darbuotojams,

                  —

                  taiko aplinkosaugos vadybos sistemą.“

         Vertinimas ir patikra

      Kad atitiktų šį kriterijų, pareiškėjas turi pateikti atitikties deklaraciją ir paaiškinti, kurioje vietoje ketina pateikti šį ženklą.
      NEPRIVALOMIEJI KRITERIJAI

         O1 kriterijus.   Dažnas mažą poveikį aplinkai darančių valymo produktų naudojimas (iki 3 balų)

      Šis kriterijus taikomas tik tiems produktams, kurie tiesiogiai naudojami atliekant vidaus valymo paslaugų, kurioms suteiktas ES ekologinis ženklas, darbus.
      Balai pareiškėjui suteikiami remiantis visų per metus naudotų valymo produktų (išskyrus drėgnas šluostes ir kitus iš anksto sudrėkintus produktus), kuriems suteiktas ES ekologinis ženklas kietųjų paviršių valymo produktams arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas, įsigyto kiekio procentine dalimi:

                  —

                  bent 65 % – 1 balas,

                  —

                  bent 75 % – 2 balai,

                  —

                  bent 95 % – 3 balai.

         Vertinimas ir patikra

      Pareiškėjas turi pateikti metinius duomenis (produktų prekybinius pavadinimus ir kiekį) ir dokumentus (įskaitant susijusias sąskaitas faktūras arba vietos inventorių), kuriuose nurodomi valymo produktai, naudojami pagal vidaus valymo paslaugų, kurioms suteiktas ES ekologinis ženklas, sutartis. Jei naudojami ES ekologiniu ženklu pažymėti produktai, pareiškėjas turi pateikti ES ekologinio ženklo sertifikato ir (arba) pakuotės etiketės kopiją, kurioje nurodyta, kad ES ekologinis ženklas suteiktas pagal Sprendimą (ES) 2017/1217. Jei naudojami kitu ISO I tipo ženklu pažymėti produktai, pareiškėjas turi pateikti I tipo ženklo sertifikato ir (arba) pakuotės etiketės kopiją.

         O2 kriterijus.   Koncentruotų neskiestų valymo produktų naudojimas (iki 3 balų)

      Šis kriterijus taikomas tik tiems produktams, kurie tiesiogiai naudojami atliekant vidaus valymo paslaugų, kurioms suteiktas ES ekologinis ženklas, darbus.
      Balai pareiškėjui suteikiami remiantis visų per metus naudotų valymo produktų (išskyrus drėgnas šluostes, kitus iš anksto sudrėkintus produktus ir plaušinėms šluotoms impregnuoti ir apsaugoti skirtus per skalbimo procesą naudojamus produktus), kurių minimalus skiedimo santykis yra 1:100, įsigyto kiekio procentine dalimi:

                  —

                  bent 15 % – 1 balas,

                  —

                  bent 30 % – 2 balai,

                  —

                  bent 50 % – 3 balai.

         Vertinimas ir patikra

      Pareiškėjas turi pateikti metinius duomenis (produktų prekybinius pavadinimus ir kiekį) ir dokumentus (įskaitant susijusias sąskaitas faktūras arba vietos inventorių), kuriuose nurodomi naudoti valymo produktai. Turi būti pateikti kiekvieno produkto skiedimo santykį patvirtinantys dokumentai (saugos duomenų lapai, naudotojo instrukcijos ar kitos susijusios priemonės). Jei produktas gali būti skiedžiamas įvairiu santykiu, turi būti pateikiamas darbuotojams skirtose vidaus instrukcijose nurodytas dažniausiai naudojamas skiedimo santykis. Nurodoma, kad paruoštų naudoti produktų skiedimo santykis yra lygus vienam.

         O3 kriterijus.   Dažnas mikropluošto produktų naudojimas (iki 3 balų)

      Šis kriterijus taikomas tik daugkartiniams tekstiliniams valymo reikmenims, kurie tiesiogiai naudojami atliekant vidaus valymo paslaugų, kurioms suteiktas ES ekologinis ženklas, darbus.
      Balai pareiškėjui suteikiami remiantis per metus naudotų tekstilinių valymo reikmenų (pvz., audinių, plaušinių šluotų antgalių), pagamintų iš mikropluošto, procentine dalimi:

                  —

                  bent 65 % – 1 balas,

                  —

                  bent 75 % – 2 balai,

                  —

                  bent 95 % – 3 balai.

         Vertinimas ir patikra

      Pareiškėjas turi pateikti metinius duomenis (produktų rūšies ir kiekio) ir dokumentus (įskaitant susijusias sąskaitas faktūras arba vietos inventorių), kuriuose būtų nurodyta, kokie tekstiliniai valymo reikmenys naudoti, ir patikslinta, kurie iš jų yra pagaminti iš mikropluošto.

         O4 kriterijus.   Mažą poveikį aplinkai darančių valymo reikmenų naudojimas (iki 4 balų)

      Šis kriterijus taikomas tik tiems valymo reikmenims, kurie tiesiogiai naudojami atliekant vidaus valymo paslaugų, kurioms suteiktas ES ekologinis ženklas, darbus.

         O4(a).   Plaušinės šluotos (iki 2 balų)

      Balai pareiškėjui suteikiami remiantis per metus naudotų plaušinių šluotų, kurioms suteiktas ES ekologinis ženklas tekstilės gaminiams arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas, procentine dalimi:

                  —

                  bent 20 % – 1 balas,

                  —

                  bent 50 % – 2 balai.

         O4(b).   Audiniai (iki 2 balų)

      Balai pareiškėjui suteikiami remiantis per metus naudotų audinių, kuriems suteiktas ES ekologinis ženklas tekstilės gaminiams arba arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas, procentine dalimi:

                  —

                  bent 20 % – 1 balas,

                  —

                  bent 50 % – 2 balai.

         Vertinimas ir patikra

      Pareiškėjas turi pateikti metinius duomenis (produktų rūšies ir kiekio) ir dokumentus (įskaitant susijusias sąskaitas faktūras arba vietos inventorių), kuriuose būtų nurodytos valymo priemonės ir reikmenys, naudojami pagal vidaus valymo paslaugų, kurioms suteiktas ES ekologinis ženklas, sutartis. Jei naudojami ES ekologiniu ženklu pažymėti produktai, pareiškėjas turi pateikti ES ekologinio ženklo sertifikato ir (arba) pakuotės etiketės kopiją, kurioje nurodyta, kad ES ekologinis ženklas suteiktas pagal Komisijos sprendimą 2014/350/ES (5). Jei naudojami kitu ISO I tipo ženklu pažymėti produktai, pareiškėjas turi pateikti I tipo ženklo sertifikato ir (arba) pakuotės etiketės kopiją.

         O5 kriterijus.   Dulkių siurblių energijos vartojimo efektyvumas (3 balai)

      Šis kriterijus taikomas tik dulkių siurbliams, kuriems taikomas Komisijos deleguotasis reglamentas (ES) Nr. 665/2013 (6). Tas reglamentas netaikomas šlapiojo valymo dulkių siurbliams, šlapiojo ir sausojo valymo dulkių siurbliams, automatiniams dulkių siurbliams (robotams), pramoniniams dulkių siurbliams, centrinėms dulkių siurbimo sistemoms, baterijomis varomiems dulkių siurbliams, grindų blizgintuvams ir lauko dulkių siurbliams.
      Ne mažiau kaip 40 % (suapvalinus iki didesnio sveikojo skaičiaus) pareiškėjo turimų arba nuomojamų dulkių siurblių, naudojamų teikiant vidaus valymo paslaugas, kurioms suteiktas ES ekologinis ženklas, įsigijimo metu turi būti bent šių Deleguotajame reglamente (ES) Nr. 665/2013 nustatytų energijos vartojimo efektyvumo klasių:

                  —

                  A klasės, jei dulkių siurbliai įsigyti iki 2017 m. rugsėjo 1 d.,

                  —

                  A+ klasės, jei dulkių siurbliai įsigyti po 2017 m. rugsėjo 1 d.

         Vertinimas ir patikra

      Pareiškėjas turi pateikti dokumentus, kuriais įrodoma atitiktis energijos vartojimo efektyvumo klasės reikalavimams (pvz., sąskaitą faktūrą už įsigytą dulkių siurblį, Deleguotojo reglamento (ES) Nr. 665/2013 III priede nustatytą produkto vardinių parametrų lentelę), ir kartu – išsamų dulkių siurblių, naudojamų teikiant paslaugas, kurioms suteiktas ES ekologinis ženklas, sąrašą.

         O6 kriterijus.   Paslaugų teikėjo registravimas EMAS arba sertifikavimas pagal ISO 14001 (iki 5 balų)

      Pareiškėjas turi būti registruotas Sąjungos aplinkosaugos vadybos ir audito sistemoje (EMAS) (5 balai) arba sertifikuotas pagal ISO 14001 reikalavimus (3 balai).

         Vertinimas ir patikra

      Kaip atitikties šiam kriterijui įrodymą pareiškėjas pateikia registracijos EMAS arba ISO 14001 sertifikavimo liudijimą.

         O7 kriterijus.   Kietųjų atliekų tvarkymas valymo vietose (2 balai)

      Šis kriterijus taikomas tik tuo atveju, jei pareiškėjo klientai sudaro sąlygas valytojams rūšiuoti atliekas pagal atitinkamus kietųjų atliekų srautus, ir tik kietosioms atliekoms, susidarančioms teikiant vidaus valymo paslaugas, kurioms suteiktas ES ekologinis ženklas (pvz., vienkartinėms valymo produktų pakuotėms, vartojimo prekių pakuotėms), ir iš anksto valymo vietose (pvz., kliento darbuotojų) rūšiuojamoms kietosioms atliekoms.
      Valytojai turi rūšiuoti teikiant paslaugas susidarančias kietąsias atliekas ir teikiant paslaugas bei iš anksto surūšiuotas atliekas šalinti į valymo vietose arba netoli jų esančius atitinkamus konteinerius. Tai turi būti daroma tuomet, kai klientai sudaro sąlygas (pvz., pastato skirtingoms kietosioms atliekoms skirtus konteinerius) pagal atliekų srautų kategorijas surūšiuotas atliekas atiduoti apdoroti (pvz., perdirbti, sudeginti) arba pašalinti, naudojant turimus įrenginius, pagal vietos ar šalies atliekų tvarkymo praktiką ir (arba) pagal atitinkamas sutartis su antrinio perdirbimo tarnybomis.

         Vertinimas ir patikra

      Pareiškėjas turi pateikti atitikties deklaraciją ir kartu – kiekvienoje atitinkamoje valymo vietoje susidarančių skirtingų kietųjų atliekų, kurias priima vietos valdžios institucijos, srautų aprašą ir (arba) atitinkamas sutartis su antrinio perdirbimo tarnybomis.

         O8 kriterijus.   Paslaugų kokybė (iki 3 balų)

      Pareiškėjams suteikiami 2 balai, jei jie įvykdo toliau išdėstytus reikalavimus, arba 3 balai, jei jie turi ISO 9001 arba šiaurės šalių standarto INSTA 800 sertifikavimo liudijimą.
      Pareiškėjas turi būti paskyręs paslaugų vadovą ir nustatęs toliau apibūdintas valymo kokybės stebėjimo, vertinimo ir gerinimo procedūras. Vadovo pareigas gali eiti pastato ūkvedys, meistras (-ė) arba koordinatorius, paskirtas organizuoti ir prižiūrėti valymo paslaugų teikimą.
      Pareiškėjas turi įdiegti:

                  —

                  savo atliekamų valymo darbų stebėjimo, vertinimo ir tobulinimo procedūras (žr. išsamesnį aprašymą toliau),

                  —

                  valymo kokybės gerinimo priemones, kuriomis, pavyzdžiui, reaguojama į klientų pasitenkinimo apklausas.

            Be to, pareiškėjas parengia rašytinių instrukcijų projektą, kuriame išdėsto tarnybos atliktinus darbus; šias instrukcijas pasirašo pareiškėjo paslaugų valdymo komanda. Šios rašytinės instrukcijos pateikiamos valytojams ir su jomis galima susipažinti pareiškėjo patalpose ir (arba) valymo vietose.
      Į jas įtraukiama bent ši informacija:

                  —

                  darbo aprašas (pvz., biuro, sanitarinių patalpų, langų valymas),

                  —

                  informacija apie kokybę (pvz., tikėtina švara, standartinis kontrolinis sąrašas),

                  —

                  dažnumas (pvz., kartą per savaitę),

                  —

                  valytini dalykai (pvz., stalas, kėdė, kriauklė),

                  —

                  taikytini metodai (pvz., valant skirtingas zonas ar dalykus naudojama įranga ir metodas).

         Vertinimas ir patikra

      Pareiškėjas turi pateikti ISO 9001 ar INSTA 800 sertifikavimo liudijimą arba atitikties deklaraciją ir kartu:

                  —

                  dokumentą, kuriame būtų nurodytas už šio kriterijaus laikymąsi atsakingas vadovas (apibūdinant pareiškėjo organizacinę struktūrą ir nurodant vadovą gali būti naudojama organizacinė schema),

                  —

                  įmonės dokumentus, iš kurių matyti su valymo kokybe susijusios procedūros. Pastaba. Jei šios procedūros atitinka EN 13549 („Valymo paslaugos. Kokybės nustatymo sistemos bendrieji reikalavimai ir rekomendacijos“) reikalavimus ir (arba) regioninio kokybės valdymo standarto (pvz., INSTA800 „Valymo kokybė. Valymo kokybės vertinimo ir reitingo nustatymo sistema“) reikalavimus, pareiškėjas gali pateikti atitikties šiems reikalavimams liudijimą,

                  —

                  pareiškėjo paslaugų valdymo komandos pasirašytas rašytines darbo instrukcijas, kuriose nurodyti teikiant paslaugas atliekami darbai.

         O9 kriterijus.   Pareiškėjo turimų arba nuomojamų transporto priemonių parkas (iki 5 balų)

      Šis kriterijus taikomas tik pareiškėjo turimam ir (arba) nuomojamam transporto priemonių parkui, kuris naudojamas atliekant vidaus valymo paslaugų, kurioms suteiktas ES ekologinis ženklas, darbus. Transporto priemonių parką, be kita ko, gali sudaryti žmogaus jėga varomos transporto priemonės (krovininiai dviračiai), žmogaus jėga varomos transporto priemonės su elektros šaltiniu (elektriniai krovininiai dviračiai), lengvosios keleivinės arba komercinės transporto priemonės, kurias naudoja vadovai, prižiūrėtojai, valytojai, tikrintojai ir visi kiti asmenys, dalyvaujantys tam tikroje su teikiamomis valymo paslaugomis susijusioje veikloje.
      O9(a) papildomas kriterijus taip pat taikomas hibridinėms transporto priemonėms, bet netaikomas elektromobiliams.
      O9(b) papildomas kriterijus taikomas netaršioms transporto priemonėms.
      Šis kriterijus netaikomas teikiant paslaugas naudojamoms privačioms transporto priemonėms.

         O9(a).   Europos išmetamųjų teršalų kiekio standartą „euro 6“ atitinkančios transporto priemonės (1 balas)

      Ne mažiau kaip 50 % (suapvalinus iki didesnio sveikojo skaičiaus) pareiškėjo turimų arba nuomojamų transporto priemonių, naudojamų atliekant vidaus valymo paslaugų, kurioms suteiktas ES ekologinis ženklas, darbus turi atitikti lengvosioms keleivinėms ir komercinėms transporto priemonėms taikomą Europos išmetamų teršalų kiekio standartą „euro 6“.

         Vertinimas ir patikra

      Pareiškėjas turi pateikti atitinkamus dokumentus, kuriuose būtų nurodyta, kurios transporto priemonės naudojamos teikiant valymo paslaugas, kurios iš jų priklauso pareiškėjui ar yra nuomojamos ir kurios atitinka standartą „euro 6“. Atitiktį galima įrodyti pateikiant transporto priemonių valstybinės registracijos pažymėjimą ir atitikties liudijimą.

         O9(b).   Netaršios transporto priemonės (2 balai)

      Ne mažiau kaip 10 % (suapvalinus iki didesnio sveikojo skaičiaus) pareiškėjo turimų arba nuomojamų transporto priemonių, naudojamų atliekant vidaus valymo paslaugų, kurioms suteiktas ES ekologinis ženklas, darbus, turi būti netaršios transporto priemonės (netaršumas nustatomas atliekant naujojo Europos važiavimo ciklo (NEDC) bandymus, kaip aprašyta Europos Parlamento ir Tarybos reglamente (EB) Nr. 715/2007 (7)), žmogaus jėga varomos transporto priemonės (krovininiai dviračiai) arba žmogaus jėga varomos transporto priemonės su elektros šaltiniu (elektriniai krovininiai dviračiai).

         Vertinimas ir patikra

      Pareiškėjas turi pateikti atitinkamus dokumentus, kuriuose būtų nurodyta, kurios transporto priemonės naudojamos teikiant vidaus valymo paslaugas, kurioms suteiktas ES ekologinis ženklas, kurios priklauso pareiškėjui ar yra nuomojamos ir kurios yra netaršios. Atitiktį galima įrodyti pateikiant transporto priemonių valstybinės registracijos pažymėjimą ir gamintojo dokumentus, kuriuose būtų nurodyti NEDC bandymo rezultatai.

         O9(c).   Įmonės judumo planas (2 balai)

      Paslaugų teikėjas turi parengti įmonės judumo planą, kuriuo siekia mažinti degalų sąnaudas, nustatyti degalų sąnaudų mažinimo (pagal valymo paslaugų teikimo vietą) tikslinį rodiklį ir registruoti metinius transporto priemonių parko techninės priežiūros duomenis.

         Vertinimas ir patikra

      Pareiškėjas turi pateikti įmonės judumo plano kopiją, naujausią degalų sąnaudų mažinimo tikslinį rodiklį ir metinius degalų sąnaudų pokyčius pagal valymo paslaugų teikimo vietų skaičių. Pareiškėjas turi pateikti transporto priemonių parko techninės priežiūros plano kopiją. Atitiktį galima įrodyti pateikiant transporto priemonių eksploatavimo duomenis.

         O10 kriterijus.   Pareiškėjo turimų arba nuomojamų skalbyklių efektyvumas (iki 4 balų)

      Šis kriterijus taikomas tik pareiškėjo turimoms arba nuomojamoms skalbyklėms, esančioms pareiškėjo patalpose arba valymo vietose ir skirtoms audiniams, plaušinėms šluotoms ir darbuotojų uniformoms, kurie naudojami teikiant vidaus valymo paslaugas, kurioms suteiktas ES ekologinis ženklas, skalbti.
      O10(a) papildomas kriterijus taikomas tik jei naudojamos buitinės skalbyklės, kurioms taikomas Komisijos deleguotasis reglamentas (ES) Nr. 1061/2010 (8) ir Komisijos reglamentas (ES) Nr. 1015/2010 (9).

         O10(a).   Energijos vartojimo efektyvumo etiketė (iki 2 balų)

      Balai pareiškėjui suteikiami remiantis buitinių skalbyklių, atitinkančių ES energijos vartojimo efektyvumo etiketėje pagal Deleguotąjį reglamentą (ES) Nr. 1061/2010 nurodytą A++ arba A+++ energijos vartojimo efektyvumo klasę, procentine dalimi (suapvalinta iki didesniojo sveikojo skaičiaus):

                  —

                  ne mažiau kaip 50 % A++ klasės skalbyklių – 1 balas,

                  —

                  ne mažiau kaip 90 % A++ klasės skalbyklių – 2 balai,

                  —

                  ne mažiau kaip 50 % A+++ klasės skalbyklių – 2 balai.

         O10(b).   Vandens vartojimo efektyvumas

         Buitinės skalbyklės. Pareiškėjo turimų arba nuomojamų buitinių skalbyklių suvartojamas vandens kiekis turi neviršyti Reglamento (ES) Nr. 1015/2010 IV priede nustatyto etaloninio suvartojamo vandens kiekio. Etaloninės charakteristikos nustatomos vadovaujantis standartu EN 60456 ir naudojant standartinį skalbimo ciklą (60 °C medvilnės programą).

                  Produktų pogrupis

                  Suvartojamo vandens kiekis (litrų per ciklą)

                  Buitinės skalbyklės, kurių vardinis pajėgumas – 3 kg

                  39

                  Buitinės skalbyklės, kurių vardinis pajėgumas – 3,5 kg

                  39

                  Buitinės skalbyklės, kurių vardinis pajėgumas – 4,5 kg

                  40

                  Buitinės skalbyklės, kurių vardinis pajėgumas – 5 kg

                  39

                  Buitinės skalbyklės, kurių vardinis pajėgumas – 6 kg

                  37

                  Buitinės skalbyklės, kurių vardinis pajėgumas – 7 kg

                  43

                  Buitinės skalbyklės, kurių vardinis pajėgumas – 8 kg

                  56

            IR

         Komercinės skalbyklės. Pareiškėjo turimų arba nuomojamų komercinių skalbyklių suvartojamas vandens kiekis turi neviršyti 7 litrų kilogramui skalbinių.

         Vertinimas ir patikra

      Pareiškėjas turi pateikti metinius duomenis (visų turimų buitinių skalbyklių, skirtų audiniams, plaušinėms šluotoms ir darbuotojų uniformoms, naudojamiems teikiant vidaus valymo paslaugas, kurioms suteiktas ES ekologinis ženklas, skalbti, sąrašą) ir dokumentus, kuriuose būtų nurodyta esamų buitinių skalbyklių energijos vartojimo efektyvumo klasė.
      Atitiktį šiam reikalavimui galima įrodyti pateikiant pagal Deleguotojo reglamento (ES) Nr. 1061/2010 II priedą parengtas gaminio vardinių parametrų lenteles.
      Jei minėtų dokumentų neturima, atitiktį O10(b) papildomam kriterijui galima įrodyti pateikiant bendras metines vandens sąnaudas patvirtinančius dokumentus. Šiuo atveju daroma prielaida, kad per metus iš viso atliekama 220 įprastų skalbimo ciklų.

         O11 kriterijus.   Paslaugos, kurioms suteiktas ekologinis ženklas, ir kiti ekologiniu ženklu pažymėti produktai (iki 5 balų)

      Šis kriterijus taikomas paslaugoms, kurioms suteiktas ekologinis ženklas, ir (arba) ekologiniu ženklu pažymėtiems produktams, kurie apibrėžiami kaip paslaugos ir (arba) produktai, kuriais pareiškėjas tiesiogiai nesinaudoja teikdamas vidaus valymo paslaugas, kurioms suteiktas ES ekologinis ženklas, bet kuriais jis naudojasi vykdydamas savo kasdienę komercinę veiklą, susijusią su teikiamomis vidaus valymo paslaugomis, kurioms suteiktas ES ekologinis ženklas. Tokios paslaugos, be kita ko, gali būti pareiškėjui trečiosios šalies teikiamos užsakomosios paslaugos (pvz., skalbimo ir automobilių plovimo), o prie tokių produktų gali būti priskiriami, pvz., skalbinių plovikliai, indaplovėse naudojami plovikliai arba kopijavimo popierius.

         O11(a).   Paslaugos, kurioms suteiktas ekologinis ženklas (iki 2 balų)

      Visas tam tikros rūšies užsakomąsias paslaugas teikia paslaugų teikėjas, kuriam už tas paslaugas suteiktas ES ekologinis ženklas arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas (po 1 balą už kiekvieną paslaugą, bet iš viso ne daugiau kaip 2 balai).

         O11(b).   Ekologiniu ženklu pažymėti produktai (iki 3 balų)

      Visiems tam tikros grupės produktų vienetams turi būti suteiktas ES ekologinis ženklas arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas (0,5 balo už kiekvieną produktų grupę, bet iš viso ne daugiau kaip 3 balai).

         Pastaba. Šis kriterijus netaikomas tokiems ekologiniu ženklu pažymėtiems produktams, kaip audiniai ir plaušinės šluotos, taip pat klientams pagal sutartį tiekiamoms vartojimo prekėms. Taikant šį papildomą kriterijų laikoma, kad produktų grupė yra pagal ES ekologinio ženklo kriterijus arba kitus ISO I tipo kriterijus apibrėžta produktų grupė (pvz., popieriaus produktų, skalbinių ploviklių, tekstilės gaminių grupė).

         Vertinimas ir patikra

                     O11(a).

                  Pareiškėjas pateikia tinkamą įrodymą, kad užsakomųjų paslaugų teikėjas (-ai) turi ISO I tipo ženklo sertifikatą, ir kartu pateikia susijusias sąskaitas faktūras.

                     O11(b).

                  Pareiškėjas pateikia informaciją ir dokumentus (įskaitant susijusias sąskaitas faktūras), kuriuose nurodyti tokių naudotų produktų kiekiai, ir susijusio ES ekologinio ženklo arba ISO I tipo ženklo sertifikato ir (arba) pakuotės etiketės kopiją.

         O12 kriterijus.   Klientui tiekiamos vartojimo prekės ir elektriniai rankų džiovintuvai (iki 3 balų)

      Šis kriterijus taikomas tik jei pareiškėjas bent pagal vieną valymo paslaugų, kurioms suteiktas ES ekologinis ženklas, sutartį yra atsakingas už valymo vietose naudotinų vartojimo prekių tiekimą. Šis kriterijus taikomas tik pagal toliau nurodytų produktų tiekimo sutartis tiekiamoms vartojimo prekėms ir elektriniams rankų džiovintuvams.

         O12(a).   Rankų muilas (1 balas)
      Ne mažiau kaip 70 % per metus patiekto rankų muilo kiekio turi sudaryti rankų muilas, kuriam pagal Komisijos sprendimą 2014/893/ES (10) suteiktas ES ekologinis ženklas nuplaunamiems kosmetikos gaminiams arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas.

         O12(b).   Popieriaus prekės (1 balas)
      Ne mažiau kaip 90 % per metus patiektų popieriaus vartojimo prekių (asmens higienos prekių, sugeriamojo popieriaus) atitinkamo svorio arba kiekio turi sudaryti popieriaus prekės, kurioms pagal Komisijos sprendimą 2009/568/EB (11) suteiktas ES ekologinis ženklas plonajam popieriui arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas.

         O12(c).   Tekstilės rankšluosčių ritiniai (1 balas)
      Ne mažiau kaip 50 % per metus patiektų tekstilės rankšluosčių ritinių skaičiaus turi sudaryti tekstilės rankšluosčių ritiniai, kuriems pagal Komisijos sprendimą 2014/350/ES suteiktas ES ekologinis ženklas tekstilės gaminiams arba kitas valstybėse narėse šalies arba regiono mastu oficialiai pripažįstamas EN ISO 14024 I tipo ekologinis ženklas, skirtas į rankšluosčių dalytuvus tiekiamiems tekstilės gaminiams arba tekstilės rankšluosčiams.

         O12(d).   Elektriniai rankų džiovintuvai (1 balas)
      Visi pareiškėjo tiekiami ir techniškai prižiūrimi elektriniai rankų džiovintuvai turi turėti arčio jutiklius arba turi būti pažymėti valstybėse narėse šalies arba regiono mastu oficialiai pripažįstamu EN ISO 14024 I tipo ekologiniu ženklu.

         Vertinimas ir patikra

      Pateikdamas informaciją apie kiekvieną paslaugų, kurioms suteiktas ES ekologinis ženklas, sutartį, pareiškėjas turi nurodyti, ar pagal ją numatyta tiekti vartojimo prekes, ir pateikti metinius duomenis (prekių prekybinį pavadinimą ir svorį, kiekį arba vienetų skaičių) ir dokumentus (įskaitant susijusias sąskaitas faktūras arba vietos inventoriaus sąrašą), kuriuose būtų nurodyta, kokios vartojimo prekės tiekiamos. Jei naudojami ES ekologiniu ženklu pažymėti produktai, pareiškėjas turi pateikti ES ekologinio ženklo sertifikato ir (arba) pakuotės etiketės kopiją, kurioje nurodyta, kad ES ekologinis ženklas suteiktas atitinkamai pagal:

                  —

                  Sprendimą 2014/893/ES,

                  —

                  Sprendimą 2009/568/EB,

                  —

                  Sprendimą 2014/350/ES.

            Jei naudojami kitu ISO I tipo ženklu pažymėti produktai, pareiškėjas turi pateikti I tipo ženklo sertifikato ir (arba) pakuotės etiketės kopiją.
      Dėl elektrinių rankų džiovintuvų pareiškėjas turi pateikti dokumentus, kuriuose būtų nurodyta, kaip tenkinami nustatyti reikalavimai (pvz., pateikti pakuotės etiketę arba techninę informaciją, kurioje būtų nurodyta, kad suteiktas ISO I tipo ženklo sertifikatas arba kad produkte sumontuoti arčio jutikliai).

         (1)  2008 m. liepos 9 d. Europos Parlamento ir Tarybos reglamentas (EB) Nr. 765/2008, nustatantis su gaminių prekyba susijusius akreditavimo ir rinkos priežiūros reikalavimus ir panaikinantis Reglamentą (EEB) Nr. 339/93 (OL L 218, 2008 8 13, p. 30).

         (2)  2009 m. lapkričio 25 d. Europos Parlamento ir Tarybos reglamentas (EB) Nr. 1221/2009 dėl organizacijų savanoriško Bendrijos aplinkosaugos vadybos ir audito sistemos (EMAS) taikymo, panaikinantis Reglamentą (EB) Nr. 761/2001 ir Komisijos sprendimus 2001/681/EB bei 2006/193/EB (OL L 342, 2009 12 22, p. 1).

         (3)  2017 m. birželio 23 d. Komisijos sprendimas (ES) 2017/1217 dėl ES ekologinio ženklo suteikimo kietųjų paviršių valymo produktams kriterijų nustatymo (OL L 180, 2017 7 12, p. 45).

         (4)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

         (5)  2014 m. birželio 5 d. Komisijos sprendimas 2014/350/ES, kuriuo nustatomi ekologiniai kriterijai, taikomi suteikiant ES ekologinį ženklą tekstilės gaminiams (OL L 174, 2014 6 13, p. 45).

         (6)  2013 m. gegužės 3 d. Komisijos deleguotasis reglamentas (ES) Nr. 665/2013, kuriuo dėl dulkių siurblių energijos vartojimo efektyvumo ženklinimo reikalavimų nustatymo papildoma Europos Parlamento ir Tarybos direktyva 2010/30/ES (OL L 192, 2013 7 13, p. 1).

         (7)  2007 m. birželio 20 d. Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos (OL L 171, 2007 6 29, p. 1).

         (8)  2010 m. rugsėjo 28 d. Komisijos deleguotasis reglamentas (ES) Nr. 1061/2010, kuriuo papildoma Europos Parlamento ir Tarybos direktyva 2010/30/ES nustatant buitinių skalbyklių ženklinimo energijos vartojimo efektyvumo etikete reikalavimus (OL L 314, 2010 11 30, p. 47).

         (9)  2010 m. lapkričio 10 d. Komisijos reglamentas (ES) Nr. 1015/2010, kuriuo įgyvendinant Europos Parlamento ir Tarybos direktyvą 2009/125/EB nustatomi buitinių skalbyklių ekologinio projektavimo reikalavimai (OL L 293, 2010 11 11, p. 21).

         (10)  2014 m. gruodžio 9 d. Komisijos sprendimas 2014/893/ES, kuriuo nustatomi ekologiniai kriterijai, taikomi suteikiant ES ekologinį ženklą nuplaunamiems kosmetikos gaminiams (OL L 354, 2014 12 11, p. 47).

         (11)  2009 m. liepos 9 d. Komisijos sprendimas 2009/568/EB, kuriuo nustatomi ekologiniai kriterijai, taikomi suteikiant Bendrijos ekologinį ženklą plonajam popieriui (OL L 197, 2009 7 29, p. 87).


title: 2018 m. gegužės 30 d. Europos Parlamento ir Tarybos sprendimas (ES) 2018/845 dėl Europos prisitaikymo prie globalizacijos padarinių fondo lėšų mobilizavimo (EGF/2018/000 TA 2018 – Komisijos iniciatyva teikiama techninė pagalba)

text:
8.6.2018

               LT

               Europos Sąjungos oficialusis leidinys

               L 144/1

         EUROPOS PARLAMENTO IR TARYBOS SPRENDIMAS (ES) 2018/845
   2018 m. gegužės 30 d.
   dėl Europos prisitaikymo prie globalizacijos padarinių fondo lėšų mobilizavimo (EGF/2018/000 TA 2018 – Komisijos iniciatyva teikiama techninė pagalba)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (1), ir ypač į jo 11 straipsnio 2 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač į jo 13 punktą,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondo (toliau – EGF) tikslas – teikti paramą atleistiems iš darbo darbuotojams ir savarankiškai dirbantiems asmenims, kurių veikla nutrūko dėl globalizacijos sukeltų esminių pasaulio prekybos sistemos struktūrinių pokyčių, dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)

               EGF didžiausia metinė suma turi neviršyti 150 mln. EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 12 straipsnyje;

               (3)

               Reglamente (ES) Nr. 1309/2013 nustatyta, kad kiekvienais metais techninei pagalbai Komisijos iniciatyva gali būti skiriama daugiausia 0,5 % EGF paramos didžiausios metinės sumos;

               (4)

               todėl EGF lėšos turėtų būti mobilizuotos, kad Komisijos iniciatyva būtų suteikta 345 000 EUR techninė pagalba,

         PRIĖMĖ ŠĮ SPRENDIMĄ:
   1 straipsnis
   2018 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 345 000 EUR įsipareigojimų ir mokėjimų asignavimų sumą.
   2 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Strasbūre 2018 m. gegužės 30 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkė

         L. PAVLOVA

      (1)  OL L 347, 2013 12 20, p. 855.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).